Dayana Roza sah bergelar isteri ahli perniagaan
Oleh KOSMO!

25 Disember 2020, 11:20 am
KUALA LUMPUR – Selepas mengikat tali pertunangan hampir lima bulan, pelakon, Dayana Roza, 29, sah bergelar isteri kepada ahli perniagaan, A’dale Adham Ayahudin, 33, pada pukul 8.57 pagi tadi.
Majlis yang berlangsung di Majid Negara itu mematuhi prosedur operasi standard (SOP) yang hanya dihadiri sekitar 30 orang di kalangan ahli keluarga terdekat dan teman rapat.
Pasangan tersebut dinikahkan sendiri oleh bapa Dayana, Kamsum Baharin Kassim dan disaksikan Imam masjid berkenaan, Ustaz Muhammad Afif Jamal.
Sekitar majlis perkahwinan Dayana dan Adele yang berlangsung di Masjid Negara pagi tadi.
Dalam majlis penikahan yang serba ringkas berkenaan, A’dale menyerahkan tujuh dulang hantaran berbalas sembilan dulang.
Mas kahwin pula diserahkan dalam bentuk gelang tangan bernilai RM2,000. Manakala wang hantaran dirahsiakan atas permintaan kedua ahli keluarga.
“Alhamdulillah terjalin sudah ikatan yang sah antara kami. Sepatutnya kami nikah pada 12 Disember lalu tapi terpaksa ditunda.

“Di sebalik ujian pandemik Covid-19 ini yang membataskan banyak perkara, kami dapat melangsungkan yang wajib dulu dan Alhamdulillah semuanya selamat dilangsungkan pagi ini,” katanya.
Dalam pada itu, pelakon drama Seadanya Aku itu memberitahu mereka juga terpaksa melangsungkan majlis pernikahan ekoran keadaan kesihatan datuk kepada suaminya yang dikhabarkan tidak sihat.
“Kami cuba mempercepatkan majlis nikah ini seperti yang dirancang kerana datuk A’dale sudah tua dan sakit. Cuma datuknya tak sihat dan tak dapat tengok majlis akad nikah.
“Insya-Allah kalau tiada aral melintang majlis resepsi akan dibuat 10 Januari depan juga di ibu kota,” ujarnya.
Akui Dayana atau nama sebenarnya, Nur Dayana Kamsun Baharin, A’dele telah menunjukkan usaha untuk menjadikannya sebagai suri hati sepanjang tempoh perkenalan mereka sejak empat tahun lalu.
“A’dale pernah meluahkan hasrat melamar saya sekitar empat tahun lalu. Tetapi, saya menolak lamaran itu dan tidak sangka pula hasratnya kini menjadi kenyataan. Dia sanggup menunggu lama, jadi memang terbukti jodoh kami kuat.
“Saya sukakan A’dale kerana dia pandai mengambil hati ibu saya sepanjang kami berkawan,”.
Sementara itu, A’dale berkata, dia dan Dayana mempunyai minat yang sama iaitu sukakan laut, berlayar dan memancing.
“Arwah nenek saya pernah cakap kalau hendak cari calon isteri, pilih berkulit putih. Jadi, Dayana memang dalam kategori putih, cuma sekarang sudah gelap sedikit.
“Paling penting, kami meminati hobi lasak bersama,” ujarnya.
Dayana yang lahir menerusi program realiti, Anak Wayang mengenali suaminya atas dasar kawan baik sejak enam tahun lalu.
Pasangan ini tidak menolak rezeki dikurniakan anak dalam masa terdekat selain merancang untuk berbulan madu di Pulau Langkawi.
Terdahulu, pada 5 Ogos lalu, Dayana dan A’dele telah mengikat tali pertunangan dalam satu majlis yang diadakan di Damai Glass House, Kuala Lumpur. – K! ONLINE


Allardyce perlukan khidmat Carroll
Oleh KOSMO!

25 Disember 2020, 12:00 pm
WEST MIDLAND – Pengurus baharu West Bromwich Albion, Sam Allardyce mengintai peluang untuk kembali bekerjasama dengan penyerang Newcastle, Andy Carroll pada jendela perpindahan musim sejuk nanti.
Bekas penyerang England berusia 31 tahun itu kini berdepan kesukaran untuk musim keduanya di St. James Park.
Carroll meledak gol dalam 30 perlawanan dalam semua kejohanan sejak menyertai pasukan berkenaan lebih setahun lalu.
Bagaimanapun, dia kecewa apabila sekadar memanaskan bangku simpanan ketika Newcastle tewas 2-5 kepada Leeds pada aksi Liga Perdana Inggeris Rabu lalu.
Situasi semasa Carroll di Newcastle menyebabkan West Brom mahu mengambil kesempatan berkenaan bagi memastikan misi mereka mengelak daripada tersingkir ke saingan Liga Kejuaraan musim depan.
Allardyce memiliki hubungan sentimental dengan Carroll apabila pernah bersama-samanya ketika di Newcastle pada musim 2007/2008 dan kemudian ketika di West Ham United.

Pengurus yang terkenal dengan panggilan ‘Big Sam’ itu dilaporkan akan menghubungi rakan sejawatnya, Steve Bruce berhubung potensi perpindahan pemain itu minggu ini.
Carroll juga hanya mempunyai baki enam bulan kontrak bersama The Magpies dan dibenarkan untuk berunding dengan pasukan lain pada Januari ini.
Namun, West Brom bersedia untuk mengeluarkan sedikit dana bagi mendapatkan Carroll untuk mengelaknya daripada disambar pasukan lain biarpun boleh menyertai pasukan itu secara percuma pada musim panas nanti.
Selain itu, Allardyce juga dikatakan mahu mendapatkan khidmat pemain pertahanan Crystal Palace, James Tomskins yang mempunyai baki kontrak selama 18 bulan sahaja lagi di Selhurst Park. – AGENSI


Milan pertahan rekod kemenangan bersih
Oleh KOSMO!

25 Disember 2020, 1:00 pm
MILAN – AC Milan mengekalkan rekod tanpa kalah musim ini selepas mencatat kemenangan 3-2 ke atas Lazio pada aksi Serie A di Stadium San Siro awal pagi semalam.
Tiga gol menerusi Ante Rebic, Hakan Calhanoglu dan Theo Hernandez memastikan skuad kendalian Stefano Pioli itu terus menerajui carta liga dengan 34 mata.
Pioli mengakui gembira dan bangga dengan aksi yang ditampilkan barisan pemainnya selain menganggap kemenangan itu sebagai hadiah terbaik sempena Hari Krismas.
“Saya berkumpul dengan semua pemain di tengah padang untuk mengucapkan selamat menyambut Krismas. Saya tahu mereka sudah tidak sabar untuk pulang bersama keluarga masing-masing.
“Kami memang sentiasa buru kemenangan dan semua pemain berjaya lakukannya pada perlawanan ini. Mereka sudah menjalankan tugas dengan sangat baik,” kata Pioli.
Sementara itu, beliau juga memuji corak permainan yang ditampilkan pasukan pelawat apabila memberi tekanan kepada Milan, lebih-lebih lagi pada bahagian tengah.

“Lazio memiliki kelebihan dari segi fizikal dan sangat berkualiti. Mereka bermain dengan agresif, jadi kami perlu bekerja lebih keras untuk dapatkan kemenangan ini,” ujar beliau. – AGENSI


Tular 1,500 penghantar LEL Express hilang mata pencarian
Oleh ZULKIFLI MANZOR

25 Disember 2020, 12:35 pm
PETALING JAYA – Seramai 1,500 penghantar Lazada Ekspress (Malaysia) Sdn Bhd. (LEL Express) didakwa ditamatkan kontrak oleh pihak syarikat semalam.
Surat penamatan kontrak dan keluhan penghantar LEL Ekspress yang dipercayai kehilangan mata pencarian akibat keputusan itu tular di media sosial hari ini.
Tangkap layar keluhan salah seorang penghantar LEL Ekspress di Facebook semalam.

Berdasarkan surat penamatan kontrak tersebut, LEL Ekspress memaklumkan langkah berkenaan diambil disebabkan penurunan jumlah barang yang perlu dihantar.
Sumber Lazada Malaysia ketika dihubungi Kosmo! mengesahkan penamatan kontrak dilakukan, namun maklumat yang tular itu tidak sepenuhnya tepat.
“Lazada Malaysia akan mengeluarkan kenyataan rasmi berhubung perkara ini dalam tempoh terdekat,” katanya. – K! ONLINE


Penuntut Unimas maut kemalangan
Oleh AZAHAR HASHIM

25 Disember 2020, 11:15 am
KULIM – Seorang penuntut universiti maut selepas kereta dipandunya terlibat dalam kemalangan di Jalan Sungai Karangan – Merbau Pulas berhampiran Kampung Bukit Chong di sini semalam.
Dalam kejadian kira-kira 7 malam itu, mangsa A. Gaayatheri, 23, yang merupakan penuntut Universiti Malaysia Sarawak (Unimas) maut di tempat kejadian.
Sementara seorang lagi mangsa yang merupakan ibu Gaayatheri berusia 56 tahun cedera pada badan dan muka.
Ketua Polis Daerah Kulim, Superintendan Azhar Hashim berkata, kejadian berlaku ketika dua beranak itu dalam perjalanan dari arah  Sungai Karangan menghala Merbau Pulas.
“Sebaik tiba di lokasi kejadian, sebuah kereta jenis Proton Perdana dipandu lelaki berusia 31 tahun dipercayai telah masuk ke laluan bertentangan lalu bertembung secara berdepan dengan kereta dipandu mangsa,” katanya di sini hari ini.
Kata beliau, pemandu kereta Perodua Axia yang cedera parah meninggal dunia di tempat kejadian.

“Ibu mangsa yang duduk di kerusi penumpang hadapan mengalami kecederaan pada muka dan dada manakala pemandu kereta Proton Perdana cedera pada badan dan kaki.
“Mereka dikejarkan ke Hospital Sultan Abdul Halim, Sungai Petani untuk rawatan lanjut,” ujarnya.
Tambahnya, mayat mangsa dibawa ke Hospital Kulim untuk bedah siasat dan kes disiasat mengikut Seksyen 41 (1) Akta Pengangkutan Jalan 1987. – K! ONLINE


Daerah di Britain akan kuat kuasa tandas tanpa jantina
Oleh KOSMO!

25 Disember 2020, 11:47 am
LONDON – Majlis Daerah Southshireshire di England bakal melaksanakan polisi baharu memperkenalkan tandas terbuka tanpa label jantina di semua bangunan di kawasan itu.
Langkah itu dipersetujui dalam mesyuarat peringkat daerah luar biasa baru- baru ini, setelah usul itu dikemukakan oleh ahli majlis tempatan, Alexandrine Kantor, lapor DailyStar semalam.
Usul itu mengatakan dewan percaya lelaki transgender ialah lelaki, wanita transgender ialah wanita dan gender bukan binari iaitu bukan lelaki atau wanita adalah setaraf.
“Golongan transgender berhak mendapat penghormatan dan autonomi. Transphobia (fobia kepada golongan transgender) meninggalkan kesan yang sangat buruk terhadap kesihatan mental dan kesejahteraan individu transgender.
“Sebagai pemimpin masyarakat, sudah menjadi tugas kami untuk berusaha mewujudkan masyarakat yang terbuka dan bersuara menentang transphobia serta menjelaskan tiada toleransi dalam soal itu.
“Sudah menjadi tugas kita sebagai pemimpin masyarakat berusaha untuk mewujudkan masyarakat yang terbuka dan berani bersuara menentang transphobia dan menjelaskan tiada toleransi dalam hal itu,” tulis usul tersebut.

Usul tersebut disokong oleh seorang lagi ahli majlis tempatan David Rouane yang memberitahu, dia menerima aduan daripada golongan transgender.
“Mereka berasa tidak diterima untuk menjadi sebahagian daripada komuniti kita,” katanya.
Seramai enam orang ahli majlis daerah berkenaan tidak mengundi usul tersebut.
Seorang ahli majlis Hijau, seorang ahli majlis bebas dan empat ahli majlis konservatif tidak memilih.
Salah seorang ahli majlis tempatan atau daerah berfahaman konservatif, David Bart mengundur diri kerana beranggapan perkara tersebut adalah di luar skop mesyuarat.
Namun kebimbangan Bartholomew ditepis Kantor yang menegaskan pihak majlis perlu mendidik masyarakat menerima golongan transgender kerana mereka terdiri daripada kalangan penduduk yang tinggal di situ. – Agensi


Emerson mungkin kembali beraksi di Itali
Oleh KOSMO!

25 Disember 2020, 12:30 pm
LONDON – Ejen pemain pertahanan Chelsea, Emerson Palmieri mengesahkan bahawa terdapat khabar angin pemain itu bakal meninggalkan Stamford Bridge dalam tempoh terdekat.
Chelsea mengeluarkan dana sebanyak £18 juta (RM98.10 juta) untuk mendapatkan pemain itu dari AS Roma pada Januari 2018 dengan kontrak selama empat tahun setengah.
Pemain berusia 26 tahun itu membuat 63 penampilan dalam semua kejohanan dan menjaringkan satu gol selain membantu The Blues meraih kejuaraan Piala FA dan trofi Liga Europa sebelum ini.
Bagaimanapun, pelantikan Frank Lampard sebagai pengurus pasukan itu menyaksikan Emerson gagal menembusi kesebelasan utama.
Dia hanya beraksi dalam dua perlawanan Liga Perdana Inggeris termasuk ketika masuk menggantikan Ben Chilwell yang mengalami kecederaan sewaktu meraih kemenangan 3-0 mengatasi West Ham United Isnin lalu.
Inter Milan dan Juventus dilaporkan sedang memantau secara dekat perkembangannya pada jendela perpindahan musim panas lalu dan mereka mungkin akan kembali lagi pada pasaran Januari nanti.

Bagaimanapun, Fernando Garcia yang menjadi ejen Emerson percaya bahawa kliennya itu akan kekal lebih lama bersama Chelsea sekurang-kurangnya sehingga hujung musim nanti.
“Adakah dia akan meninggalkan Chelsea Januari ini? Saya tidak percaya. Saya tidak pasti mengenai kemungkinan dia akan kembali ke Itali,” jelasnya.
Jelasnya, setakat ini pihaknya masih belum menerima sebarang tawaran rasmi termasuk daripada Inter yang kuat dikaitkan dengan perpindahan Emerson. – AGENSI


Empat cedera tembakan di Berlin
Oleh KOSMO!

26 Disember 2020, 11:08 pm
BERLIN – Sekurang-kurangnya empat individu cedera terkena tembakan dalam satu kejadian di daerah Kreuzberg, Berlin awal pagi tadi, lapor saluran berita BBC News.
Polis dalam satu kenyataan berkata, orang awam malaporkan kepada pihak berkuasa selepas mereka terdengar bunyi tembakan sekitar pukul 4 pagi waktu tempatan.
Keempat-empat mangsa dilaporkan berumur antara 30 hingga 42 tahun yang mana salah seorang daripada mereka dipercayai diselamatkan dari Terusan Landwehr dan mengalami luka tembakan di kaki.
Semua mangsa cedera yang terdiri daripada empat orang lelaki telah dibawa ke hospital untuk mendapatkan rawatan.
Selain itu, Pihak Pejabat Peguam Berlin berkata, insiden mungkin dilakukan oleh sekumpulan penjenayah terancang dan sepasukan penyiasat sedang meneliti insiden berkenaan.
Media Jerman melaporkan, pasukan polis bersenjata ditempatkan di lokasi kejadian bagi mengawal kawasan berkenaan.

Beberapa keping gambar di tempat kejadian memaparkan kesan tembakan di pintu sebuah bangunan bertentangan dengan ibu pejabat Parti Sosial Demokratik.
Bagaimanapun, polis masih lagi menyiasat jumlah individu yang terlibat dalam kejadian berkenaan. – Agensi


1,002 ditahan ingkar PKP
Oleh MOHD RASDAN AHMAD

26 Disember 2020, 6:53 pm
PETALING JAYA – Polis Di Raja Malaysia (PDRM) telah menahan 1,002 individu atas kesalahan ingkar arahan Perintah Kawalan Pergerakan (PKP) semalam.
Menteri Kanan Keselamatan, Datuk Seri Ismail Sabri Yaakob berkata, daripada jumlah tersebut, 854 individu telah dikenakan kompaun manakala 148 individu lagi direman.
“Antara kesalahan ingkar arahan PKP termasuk aktiviti pusat hiburan (687), gagal mematuhi arahan penjarakan fizikal (125), tidak memakai pelitup muka (69), gagal menyediakan peralatan merekod butiran pelanggan (63) dan lain-lain (58).
“Sebanyak 2,454 Pasukan Pematuhan yang melibatkan 10,632 anggota telah membuat pemantauan di 3,579 pasar raya, 4,656 restoran serta 1,852 penjaja, 1,118 kilang, 3,314 bank dan 498 pejabat kerajaan,” jelasnya melalui satu kenyataan hari ini.
Tambah Ismail Sabri, turut dipantau, sebanyak 1,076 terminal pengangkutan darat, 195 terminal pengangkutan air serta 102 terminal pengangkutan udara. K! ONLINE.


Warga emas keluar beli santan ditemui maut
Oleh MOHAMAD NAUFAL MOHAMAD IDRIS

26 Disember 2020, 7:22 pm
KLANG- Seorang warga emas yang dilaporkan hilang oleh keluarganya semalam, ditemui maut dalam sebuah hutan paya bakau di Jalan Sri Sementa, di sini hari ini.
Timbalan Ketua Zon Bomba Klang, Khairulazhar A. Rahaman berkata, pihak polis telah menghubungi bomba untuk mencari R. Harikrishnan, 75, pagi tadi selepas mangsa telah dua hari tidak pulang ke rumah.
“Keluarganya melaporkan kepada polis bahawa mangsa telah keluar untuk membeli santan di kedai berdekatan rumahnya, Khamis lalu.
“Namun dia tidak pulang ke rumah lantas keluarganya membuat laporan polis di Balai Polis Kapar, semalam,” katanya ketika dihubungi, hari ini.
Menurutnya, operasi bagi mencari dan menyelamat bermula pada pukul 11 pagi dengan penglibatan seramai 13 anggota serta pegawai dari Balai Bomba dan Penyelamat (BBP) Sungai Pinang dan ibu pejabat Jabatan Bomba dan Penyelamat Malaysia (JBPM) Selangor.
Khairulazhar berkata, radius kawasan pencarian mangsa dianggarkan seluas lima kilometer dan pasukan menyelamat telah menemui sepasang selipar juga basikal milik mangsa, kira-kira 1.5 kilometer dari tempat mayat mangsa ditemui.

“Pada pukul 4.28 petang, pasukan anjing pengesan (K9) menemui mayat mangsa di belakang sebuah pokok bakau.
“Mayat mangsa telah diserahkan kepada pihak polis untuk tindakan selanjutnya,” katanya.-K!ONLINE


United buang dua mata berharga
Oleh MUHAMMAD ZUHAILY BADLISHAH

26 Disember 2020, 11:35 pm
LEICESTER – Manchester United mensia-siakan kelebihan apabila membenarkan Leicester City bangkit dua kali untuk mencatat keputusan seri 2-2 pada aksi Liga Perdana Inggeris (EPL) di Stadium King Power sebentar tadi.
Keputusan seri itu menyaksikan The Red Devils gagal mencetak kemenangan keempat berturut-turut dalam semua kejohanan sejak terikat tanpa jaringan dengan Manchester City di Stadium Old Trafford pada 13 Disember lalu.
Bagaimanapun, ia tetap dilihat satu keputusan positif buat United yang kini masih belum tewas dalam lapan perlawanan liga berturut-turut sejak kalah 0-1 kepada Arsenal di Old Trafford pada 2 November lalu.
Dalam aksi sebentar tadi, skuad bimbingan Ole Gunnar Solskjaer bermula cemerlang apabila membuka tirai jaringan menerusi Marcus Rashford pada minit ke-23 sebelum Harvey Barnes menyamakan kedudukan buat Leicester lapan minit kemudian.
Gergasi England itu kembali mendahului The Foxes pada minit ke-79 menerusi percubaan Fernandes yang muncul pemain Portugal pertama berjaya meledak 10 gol dalam kempen EPL sejak Cristiano Ronaldo melakukannya pada musim 2008/2009.
Hasrat untuk meraih tiga mata bagaimanapun tidak kesampaian apabila barisan pertahanan United membenarkan Jamie Vardy menolak masuk hantaran Ayoze Perez pada minit ke-85 untuk menamatkan perlawanan dengan keputusan 2-2.

“Saya sangat kecewa kerana kami ada peluang meraih tiga mata tetapi nasib kami kurang baik hari ini. Kami perlu lupakan keputusan ini dan fokus untuk aksi-aksi seterusnya,” kata Fernandes yang dinobatkan sebagai pemain terbaik perlawanan tersebut.
Selepas ini, United dijadualkan bertemu Wolverhampton Wanderers di Old Trafford awal pagi Rabu ini, manakala Leicester yang dikendalikan Brendan Rodgers akan bertandang ke Selhurst Park menentang Crystal Palace pada Isnin ini. – K! ONLINE


Perancis catat kes pertama Covid -19 super spreader dari Britain
Oleh KOSMO!

26 Disember 2020, 10:13 pm
PARIS – Kerajaan Perancis mengesahkan terdapat kes positif Covid-19 pertama daripada varian baharu di negara itu yang sebelum ini dikesan di Britain, lapor saluran berita BBC News.
Kementerian Kesihatan Perancis dalam satu kenyataan berkata, individu yang dijangkiti itu merupakan seorang lelaki warga tempatan dari bandar Tours yang tiba dari Britain pada 19 Disember lalu.
Kenyataan itu berkata, lelaki tersebut didapati tidak mempunyai sebarang gejala dan sedang melakukan kuarantin kendiri di rumah.
Tambah kenyataan tersebut, lelaki itu dikesan dijangkiti wabak Covid-19 varian baharu selepas dia menjalani ujian saringan pada 21 Disember lalu.
Lelaki tersebut yang didapati tinggal di Britain itu berada dalam keadaan sihat.
Sementara itu, beberapa buah negara lain turut dilaporkan mencatatkan kes positif daripada varian baharu tersebut termasuk Jepun, Denmark, Australia dan Belanda.

Terdahulu, penemuan varian baharu Covid-19 itu membuatkan beberapa buah negara melaksanakan larangan perjalanan terhadap Britain.
Perancis menutup sempadannya, namun membuka semula pada Rabu lalu dengan membenarkan hanya individu yang disahkan negatif boleh memasuki negara itu.
Ribuan buah lori terkandas di bandar Kent, Britain berikutan terpaksa menunggu giliran untuk merentasi Selat Inggeris ke Perancis.
Setakat ini, Perancis melaporkan sebanyak 2.5 juta kes positif sejak wabak itu dikesan dengan lebih 62,000 kematian menjadikannya yang ketujuh tertinggi di dunia. – Agensi


Warga emas maut motosikal ditunggang dilanggar dari belakang
Oleh ASLIZA MUSA

26 Disember 2020, 8:22 pm
TAPAH – Seorang lelaki warga emas maut selepas motosikal ditunggangnya dilanggar kereta dipandu remaja perempuan berusia 17 tahun di Kilometer 62.8, Jalan Ipoh-Teluk Intan di sini hari ini.
Nahas pada pukul 4.30 petang itu mengorbankan A. Erriah, 66, yang cedera parah setelah tersangkut bersama motosikalnya pada penghadang besi tepi jalan.
Ketua Polis Daerah Tapah, Superintendan Wan Azharuddin Wan Ismail berkata, kemalangan tersebut membabitkan motosikal Honda EX5 ditunggang mangsa dengan sebuah Perodua Viva dipandu remaja terbabit yang juga pelajar sekolah.
Katanya, ketika kejadian, kereta dinaiki remaja itu bersama seorang rakan perempuan berusia 18 tahun sedang dalam perjalanan menuju ke arah Ipoh.
“Apabila sampai di tempat kejadian, kereta tersebut telah hilang kawalan lalu melanggar motosikal ditunggang mangsa yang berada di hadapan.
“Motosikal mangsa kemudiannya diseret menyebabkan dia tersangkut bersama motosikal ditunggangnya pada penghadang besi di bahu jalan manakala kereta itu pula terjunam ke bawah,” katanya.

Katanya, mangsa yang cedera parah maut di tempat kejadian manakala pemandu kereta disyaki patah tangan dan rakannya mengalami cedera ringan.
Katanya, mayat mangsa dihantar ke Hospital Tapah untuk bedah siasat sebelum dituntut keluarga.
“Siasatan awal mendapati punca kemalangan akibat kereta dipandu remaja tersebut hilang kawalan lalu melanggar motosikal mangsa. Kes disiasat mengikut Seksyen 41(1) Akta Pengangkutan Jalan 1987,” katanya.-K!ONLINE


Wanita putih mata wang 94 juta rupiah tercicir di jalan raya
Oleh KOSMO!

26 Disember 2020, 7:00 pm
JAKARTA – Seorang wanita terpaksa berputih mata apabila wang miliknya bernilai 94 juta rupiah (RM27,000) bertaburan di atas jalan raya ketika menaiki motosikal, baru-baru ini.
Menurut laporan Tribunnews hari ini, insiden itu berlaku ketika Redi Areni yang berasal dari Buleleng, Bali bersama anaknya, Putu Suci menaiki motorsikal melalui wilayah Baturiti, Tabanan untuk ke Denpasar.
Wang tersebut disimpan di dalam tas tangan berwarna hitam dan dipegang oleh Putu.
Ketika berhenti di wilayah Bedugul, Putu membuka beg ibunya untuk mengambil topi dan lupa menutupnya kembali.
Kejadian itu hanya disedari oleh Redi apabila pemandu sebuah trak merah memberitahu wangnya bertaburan di atas jalan ketika tiba di wilayah Abianluang, Baturiti.
Terkejut dengan pemberitahuan itu, Redi segera memeriksa begnya dan mendapati semua wangnya telah tiada.

Mangsa telah membuat laporan polis di balai Baturiti berkenaan kehilangan wang yang sepatutnya dilaburkan untuk perniagaan di Perseroan Terbatas (PT) Manohara Asri.
Sejurus selepas kejadian itu, sebuah video orang ramai mengutip wang di atas jalan raya tular di media sosial.
Dalam video tersebut, sejumlah penduduk dilihat berebut mengumpulkan wang yang beterbangan di jalan raya sehingga mengakibatkan kesesakan jalan yang teruk.
Ketua Polis Baturiti, Asisten Komisioner Fachmi Hamdani memberitahu pihaknya belum dapat membuat pengesahan sama ada wang itu adalah milik Redi atau tidak.
Pihaknya memberitahu satu siasatan lanjut akan dilakukan bagi memastikan kesahihan video tular berkenaan.
“Kami belum dapat mengesahkan bahawa tempat kejadian itu di Baturiti jadi kami akan menjalankan siasatan lanjut,” katanya. – Agensi


Satu lagi laporan polis dibuat terhadap Ustaz Budak
Oleh ROHANA MOHD. NAWI

26 Disember 2020, 7:43 pm
KOTA BHARU – Polis menerima satu lagi laporan berkaitan perbuatan cabul melibatkan seorang pengetua sebuah madrasah di Machang yang lebih dikenali sebagai Ustaz Budak.
Ketua Polis Kelantan, Datuk Shafien Mamat berkata, laporan itu dibuat oleh bekas pelajarnya yang berusia 18 tahun di Balai Polis Penarik, Ibu Pejabat Polis Daerah (IPD) Setiu, Terengganu kira-kira pukul 4.38 petang semalam.
Menurutnya, mangsa yang berasal dari Kampung Bandar Permaisuri dekat Setiu mendakwa dia dicabul oleh Ustaz Budak ketika berada di dalam bilik tidur di sebuah rumah di Kampung Awah, Machang dekat sini dua tahun lalu.
“Berdasarkan laporan, kejadian berlaku kira-kira pukul 10 malam ketika mangsa berada di rumah ustaz terbabit yang terletak berhampiran madrasah berkenaan.
“Ketika mangsa sedang tidur, ustaz itu telah masuk ke bilik dan mencabul pelajarnya,” katanya ketika dihubungi Kosmo! hari ini.
Shafien berkata, selepas kejadian, mangsa yang tidak tahan dengan kelakuan ustaz terbabit telah meminta untuk berhenti belajar dari madrasah itu.

Katanya, sebelum ini, mangsa tidak pernah memaklumkan perbuatan keji ustaz berkenaan kepada ibu bapanya kerana takut dan mahu menjaga nama baik keluarga.
Menurutnya, sehingga hari ini, polis sudah menerima empat laporan oleh mangsa yang melibatkan perbuatan cabul yang dilakukan Ustaz Budak.
Tambah Shafien, kes disiasat mengikut Seksyen 377D Kanun Keseksaan kerana melakukan kelucahan yang melampau.-K!ONLINE


Pekan Raub dinaiki air
Oleh KOSMO!

26 Disember 2020, 11:38 pm
PETALING JAYA – Beberapa kawasan di sekitar daerah Raub, Pahang dinaiki air berikutan hujan lebat tanpa henti sejak petang tadi.
Menurut perkongsian daripada seorang pengikut Kosmo! Online @nash_bahar, kawasan pekan Raub mulai dipenuhi pengguna jalan raya yang terkandas susulan paras air yang semakin meninggi.
“Mohon doakan hujan semakin reda kerana beberapa kawasan rendah di sini sudah mula dinaiki air dan kawasan ini juga mulai padat dengan pengguna jalan raya yang terkandas.
“Tempat lain tidak dapat dipastikan tetapi di sini hujan sejak petang tadi tidak berhenti, sekejap lebat sekejap renyai,” katanya.
Orang ramai dinasihati agar sentiasa menjaga keselamatan diri dan memandu dalam keadaan berhati-hati susulan paras air yang mengganggu penglihatan.-K!ONLINE


Hubungan Neelofa, Haris berantakan?
Oleh KOSMO!

26 Disember 2020, 8:50 pm
PETALING JAYA – Tiada angin, tiada ribut, nama pengacara dan usahawan Neelofa dan kekasih hatinya, Haris Ismail trending nombor satu dalam Twitter sejak sejam lalu.
Lebih mencetuskan spekulasi apabila terdapat segelintir warga maya yang membuat andaian hubungan pasangan tersebut kini berantakan.
PU Riz trending nombor satu di Twitter sejak satu jam lalu.
Desas-desus itu mula tercetus selepas beberapa pengguna media sosial mula memuat naik beberapa foto tangkap layar InstaStory adik-beradik Neelofa dalam ciapan mereka.
Berdasarkan tinjauan Kosmo! Online, Noor Nabila yang juga kakak kepada Neelofa turut memuat naik beberapa foto yang tertulis kata-kata seperti menyindir seseorang.
“Perangai sebenar seseorang akan terbongkar secara perlahan-lahan. Anda mungkin akan diperbodohkan buat sementara tetapi perlu bersabar untuk melihat apa yang akan terjadi nanti,” ujar bekas isteri Sharnaaz Ahmad itu.
Kata-kata yang sama turut dimuat naik oleh dua orang lagi adik Neelofa iaitu Atisha Khan dan Ameera Khan dalam Instagram mereka.

Antara perkongsian InstaStory kakak Neelofa, Nabila yang mengundang tanda tanya.
Lebih menguatkan spekulasi tersebut, kesemua mereka juga tidak lagi mengikuti Instagram bekas peserta Pencetus Ummah itu dan turut memadam foto majlis merisik Neelofa yang diadakan pada 1 November lalu.
GAMBAR majlis merisik Neelofa yang turut ada Haris telah dipadamkan daripada Instagram ibu Neelofa, Noor Kartini,
Rata-rata netizen membuat andaian bahawa hubungan pemilik nama penuh Noor Neelofa Mohd Noor, 31, dan Haris akan berakhir tidak lama lagi dan majlis perkahwinan yang dijangka berlaku sekitar bulan Mac tahun depan seperti tidak kesampaian.
“Risau pula dengan khabar angin Neelofa dan Haris. Kalau benar putus, mesti ramai kecewa,” ujar seorang netizen.
“Dengarnya keluarga Neelofa tak suka dengan Haris, betul ke?,” soal seorang lagi pengguna Twitter.
Terdahulu, pada 1 November lalu, bekas pengacara MeleTOP itu dilaporkan sudah dirisik oleh keluarga Haris dalam sebuah majlis sederhana yang berlangsung di kediaman keluarga Neelofa.
Bahkan, pasangan itu juga dikatakan bakal mendirikan rumah tangga pada Mac tahun depan.
Sehingga hari ini, masih tiada sebarang pengesahan daripada kedua-dua pihak mengenai majlis perkahwinan yang bakal diadakan itu. – K!ONLINE


2,335 kes positif, 11 kluster baharu
Oleh NOR IDAYU BOSRO

26 Disember 2020, 6:38 pm
PUTRAJAYA – Negara kembali melaporkan kes melebihi 2,000 selepas merekodkan angka tertinggi hari ini dengan 2,335 kes harian menjadikan jumlah keseluruhan sebanyak 103,900 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah itu, 2,324 adalah kes tempatan manakala 11 kes import.
“Angka jangkitan turut dilaporkan daripada 11 kluster baharu iaitu Kluster Tapak Bina Jalan Seng di Kuala Lumpur, Kluster Plastik Subang dan Kluster Jalan Asam di Selangor serta Kluster Pagar Siput dan Kluster Sungai Redan di Johor
“Selain itu, turut dilaporkan ialah Kluster Halban dan Kluster Seragam Chepa di Kelantan, Kluster Lis Putih dan Kluster Sentosa Residensi di Pulau Pinang, Kluster Pagar Bentong dan Kluster Semambu di Pahang,” katanya dalam satu kenyataan di sini hari ini.
Noor Hisham berkata, dua lagi kematian berkaitan Covid-19 dilaporkan membabitkan warganegara menjadikan jumlah keseluruhan kes kematian sebanyak 451.
Pada masa sama, beliau berkata, sebanyak 874 kes pulih dilaporkan menjadikan jumlah keseluruhan kes pulih adalah 83,414 setakat hari ini. -K!ONLINE


Tengku Zafrul buat dosa besar – Guan Eng
Oleh SAFINA RAMLI

26 Disember 2020, 6:28 pm
GEORGE TOWN – Menteri Kewangan, Senator Tengku Datuk Seri Zafrul Tengku Abdul Aziz didakwa dengan sengaja mengelirukan Parlimen berhubung pelaksanaan perkhidmatan feri di Pulau Pinang.
Setiausaha Agung DAP, Lim Guan Eng berkata, Tengku Zafrul juga dilihat telah melakukan dosa besar sebagai Menteri apabila memungkiri janji di Parlimen mengenai perkara itu.
Guan Eng yang juga bekas Menteri Kewangan berkata, tindakan Tengku Zafrul itu juga bukan sahaja telah merosakkan kredibilitinya malah membahayakan reputasi antarabangsa negara yang dilihat sebagai lemah tanpa pengaruh terhadap dasar kerajaan.
“DAP amat kecewa dengan Tengku Zafrul kerana gagal menepati janjinya di Parlimen pada 17 Disember lalu untuk meneruskan perkhidmatan feri ikonik Pulau Pinang setelah pengumuman penamatannya oleh Menteri Pengangkutan, Datuk Seri Wee Ka Siong.
“Saya harap Tengku Zafrul memberi penerangan kepada rakyat Pulau Pinang secara terbuka menjelaskan keadaan yang membingungkan ini, yang boleh membawa kesan serius lebih daripada sekadar mempertahankan perkhidmatan feri ikonik Pulau Pinang,” katanya dalam kenyataan di sini hari ini.
Pada 17 Disember lalu, Tengku Zafrul memberitahu Dewan Rakyat, sejumlah RM30 juta telah diperuntukkan untuk pemodenan perkhidmatan feri itu yang akan disalurkan melalui dua pembayaran iaitu pada tahun 2021 dan 2022.

Sementara itu, Ka Siong pula dilaporkan berkata, Kerajaan Persekutuan memberi jaminan perkhidmatan feri ikonik Pulau Pinang akan diteruskan dengan menawarkan perkhidmatan feri yang moden demi keselamatan dan keselesaan penumpang.
Menurut Guan Eng pembatalan perkhidmatan feri Pulau Pinang merupakan konfrontasi terbuka Kerajaan Perikatan Nasional (PN) terhadap rakyat negeri ini yang diketuai oleh orang suruhan mereka, MCA dan Ka Siong.
“Ini bukan kali pertama Pulau Pinang menderita teruk akibat politik balas dendam sejak Kerajaan PN mengambil alih pada Mac lalu. Selain feri, Pulau Pinang kehilangan beberapa projek pembangunan yang telah diluluskan Kerajaan Pakatan Harapan (PH).
“Walaupun Pulau Pinang menyumbang sebanyak RM7 bilion dalam bentuk cukai dan hasil tahunan kepada kerajaan Persekutuan, kerajaan tetap menarik balik semua projek pembangunan kritikal yang diperuntukkan oleh Kerajaan PH,” katanya.
Dalam pada itu, Guan Eng berkata, MCA dan Ka Siong tidak akan pernah dimaafkan dan dilupakan oleh rakyat Pulau Pinang kerana politik balas dendam mereka yang disifatkan sebagai kejam.
“Antara projek pembangunan yang dibatal adalah penamatan cadangan pembesaran Lapangan Terbang Antarabangsa Pulau Pinang dan pembatalan geran RM100 juta untuk membina kereta kabel Bukit Bendera.
“Selain itu, Kerajaan PN juga menangguhkan jaminan untuk Kerajaan Pulau Pinang bagi mendapatkan pinjaman membiayai pembinaan Transit Aliran Ringan (LRT) dalam mengatasi kesesakan kronik lalu lintas di sini ,” katanya. – K! ONLINE


68 operasi sanitasi dijalankan bomba Zon Kuala Selangor
Oleh MOHAMAD NAUFAL MOHAMAD IDRIS

26 Disember 2020, 4:54 pm
KUALA SELANGOR- Sejumlah 68 operasi sanitasi dijalankan oleh bomba Zon Kuala Selangor di seluruh daerah Kuala Selangor sejak April hingga hari ini.
Ketua Zon 7 Selangor Utara Bomba Selangor, Muhammad Raffanjani Rahim berkata, operasi tersebut dijalankan setelah mendapat permintaan daripada pihak kerajaan dan swasta sebagai langkah pencegahan Covid-19.
“Berdasarkan rekod, 68 kerja sanitasi dilakukan di bangunan agensi kerajaan dan kawasan awam seperti Pasar Awam Tanjung Karang, Balai Polis Bestari Jaya dan Pusat Kebajikan Masyarakat Kuala Selangor.
“Kita juga menjalankan operasi di sekitar perumahan di kawasan Alam Perdana dan Taman Desa Coafield,” katanya ketika dihubungi, hari ini.
Menurut, kerja-kerja sanitasi itu dijalankan oleh enam buah balai melibatkan Balai Bomba dan Penyelamat (BBP) Kuala Selangor, Tanjong Karang, Sekinchan, Bestari Jaya, Sungai Besar dan Sabak Bernam dengan kekuatan 93 anggota termasuk pegawai. -K! ONLINE


PKPD flat Desa Bistari, Batu Uban ditamatkan
Oleh MOHD RASDAN AHMAD

26 Disember 2020, 6:48 pm
PETALING JAYA – Perintah Kawalan Pergerakan Diperketat (PKPD) di flat Desa Bistari, Batu Uban, Mukim 13, Timur Laut Pulau Pinang yang dilanjutkan sehingga 31 Disember 2020 sebelum ini telah ditamatkan.
Menteri Kanan Keselamatan, Datuk Seri Ismail Sabri Yaakob berkata, sehingga kini, Kementerian Kesihatan Malaysia (KKM) telah selesai melaksanakan saringan ke atas semua penduduk di lokaliti tersebut dan tiada lagi sampel menunggu keputusan.
“KKM turut mengesahkan baki kes positif Covid-19 dilokaliti ini terkawal dan menunjukkan trend penurunan.
“Atas nasihat dan penilaian risiko oleh KKM, Kerajaan bersetuju untuk menamatkan PKPD Flat Desa Bistari, Batu Uban, Mukim 13, Timur Laut, Pulau Pinang pada hari ini, 26 Disember 2020 lebih awal daripada yang dijadualkan,” jelasnya melalui satu kenyataan hari ini. – K! ONLINE.


JPNJ lapor polis peserta mendaki Gunung Panti tanpa permit
Oleh MASTURAH SURADI

26 Disember 2020, 6:17 pm
KOTA TINGGI – Satu laporan polis dibuat Jabatan Perhutanan Negeri Johor (JPNJ) susulan aktiviti mendaki Hutan Simpan Kekal Gunung Panti tanpa permit pada 20 Disember lalu.
JPNJ dalam satu kenyataan memaklumkan pihaknya telah menerima aduan awam melalui email berkaitan aktiviti menceroboh berkenaan.
Hasil semakan jabatan mendapati gambar aktiviti itu telah dimuatnaik ke laman sesawang Facebook di atas nama Austin Glenn – Hiking Johor dengan anggaran 18 orang peserta.
“Kawasan pendakian dan rekreasi di Hutan Simpanan Kekal Panti adalah di bawah pengurusan atau seliaan jabatan itu di mana disyaki peserta telah memasuki ke hutan tersebut tanpa permit yang sah.
“Kemasukan ke kawasan tersebut tanpa Permit Memasuki Hutan Simpanan Kekal merupakan suatu kesalahan di bawah Akta Perhutanan Negara 1984 (Akta 313).
“Jika disabit kesalahan boleh dikenakan hukuman denda tidak melebihi RM10,000 atau penjara tidak melebihi 3 tahun atau kedua-duanya denda dan penjara,”katanya.

JPNJ juga memohon kepada mana-mana peserta yang terlibat untuk tampil memberikan keterangan dan rakaman percakapan dalam tempoh satu minggu.
Tindakan lanjut akan diambil pihak jabatan kepada peserta yang terlibat mengikut undang-undang sedia ada bagi memastikan perkara ini tidak berulang bagi pencerobohon di dalam Hutan Simpanan Kekal.
JPNJ turut menasihatkan orang awam agar mematuhi perundangan dan peraturan yang ditetapkan berkaitan kemasukan ke dalam mana-mana kawasan dalam Hutan Simpanan Kekal.
Jelasnya segala aktiviti pendakian dan rekreasi di dalam Hutan Simpanan Kekal perlu mendapatkan permit memasuki Hutan Simpanan Kekal yang sah sebelum aktiviti tersebut dijalankan.
Sementara itu Pengarah Perhutanan Negeri Johor, Datuk Salim Aman ketika dihubungi mengesahkan kejadian.-K! ONLINE


Feri ikonik hanya untuk motosikal, basikal bermula 1 Januari
Oleh MOHD SYALMIZI HAMID

26 Disember 2020, 4:57 pm
GEORGE TOWN – Perkhidmatan feri ikonik hanya boleh digunakan oleh penunggang motosikal dan basikal bermula 1 Januari ini seperti yang diumumkan Suruhanjaya Pelabuhan Pulau Pinang (SPPP) sebelum ini.
Pengerusi SPPP, Datuk Tan Teik Cheng dalam kenyataan hari ini berkata, ia adalah selaras dengan kenyataan Menteri Pengangkutan, Datuk Seri Wee Ka Siong kelmarin berhubung perkhidmatan berkenaan.
“Bermula 1 Januari 2021 perkhidmatan feri bagi penumpang adalah dengan feri (bot) laju.
“Operasi perkhidmatan itu adalah di antara Pangkalan Sultan Abdul Halim di Butterworth dan Terminal Swettenham Pier Cruise di sebelah pulau,” katanya dalam kenyataan di sini.
Menurut Teik Cheng lagi, pihaknya akan menyediakan perkhidmatan bas shuttle secara percuma untuk membawa penumpang dari Terminal Swettenham Pier ke Pangkalan Tun Raja Uda (terminal sebelum ini) bagi memudahkan penumpang meneruskan perjalanan dengan bas atau teksi.
“Operasi perkhidmatan feri bagi motosikal dan basikal adalah di antara Pangkalan Sultan Abdul Halim dan Pangkaan Raja Tun Uda.

“Perkhidmatan feri untuk kenderaan empat tayar tidak akan disediakan mulai 1 Januari ini,” katanya lagi.
Penggunaan feri bot laju dan feri sedia ada merupakan langkah interim sebelum feri baharu iaitu bas air dan pengangkut kenderaan digunakan pada 1 Julai 2022 atau lebih awal.
Dalam tempoh itu, kedua-dua pangkalan feri itu akan diubahsuai dan dinaiktaraf bagi kesesuaian untuk mengendalikan perkhidmatan baharu tersebut. – K! ONLINE


Jangan pijak kami – Beto Kusyairy
Oleh MOHAMMAD SHAHEMY AZMI

26 Disember 2020, 6:40 pm
PETALING JAYA – Pelakon Beto Kusyairy memohon kepada peminatnya terutama bagi penonton drama bersiri KL Gangster Underworld (KLGU & KLGU2) supaya menghargai karya tersebut dengan menontonnya menerusi platform atau saluran yang betul dan sah sahaja.
Pelakon berusia 40 tahun itu sangat terkesan apabila terdapat pautan tontonan drama bersiri tersebut disebarkan secara haram dalam media sosial.
“Saya tidak kisah jika penonton tidak melanggan dengan pakej VIP asalkan anda tidak menyokong lanun-lanun cetak rompak bangsat yang sebarkan link (pautan) KLGU & KLGU2 dalam Telegram, YouTube dan Facebook selain weTVmalaysia dan iflix.
“Itu sahaja yang saya serta rakan-rakan kru produksi yang lain minta sebab kami dan bertungkus-lumus dan berpenat lelah menghasilkannya,” ujar Beto.
DRAMA bersiri KL Gangster Underworld musim kedua sudah menemui penonton sejak 10 Disember lalu.
Ujarnya lagi, proses untuk menghasilkan sesebuah drama bukannya semudah ABC dan memerlukan proses olahan idea dan penulisan yang memakan masa berbulan-bulan.
“Seawal memerah idea kami menulisnya sehinggalah kepada proses editing dan menulisnya. Berbulan kami ambil masa untuk hasilkannya,” kata pelakon yang pernah membintangi filem Istanbul Aku Datang! itu.

Pada masa sama, Beto juga kesal kerana sebelum ini banyak juga penonton tempatan mengecam hasil karya tempatan.
“Usaha untuk meningkat hasil mutu sesuatu naskhah itu akan jadi sia-sia jika penonton tidak mengubah mentaliti pemikiran mereka,” jelasnya yang menyeru supaya rakyat di negara ini menyokong hasil karya penggiat seni tempatan.
Terdahulu, Beto pernah meluahkan rasa kesal selepas KLGU2 telah disebarkan secara haram menerusi media sosial Telegram yang menggunakan logo rasmi stesen radio Suria FM dan dikatakan terlibat dengan penyebaran drama bersiri tersebut.
Bagaimanapun, pengurus Kanan Suria FM, Roslinda Abdul Majid atau lebih dikenali sebagai DJ Lin telah menafikan penglibatan stesen radio tersebut dan mendakwa terdapat individu yang telah menggunakan logo rasmi Suria FM tanpa kebenaran. – K! ONLINE


Asrama pekerja Westlite kena PKPD 14 hari
Oleh KOSMO!

26 Disember 2020, 4:32 pm
Oleh RAJA JAAFAR ALI
JOHOR BAHRU – Asrama pekerja Westlife di Taman Perindustrian Tampoi Indah Jaya di sini dikenakan Perintah Kawalan Pergerakan Diperketatkan (PKPD) bermula hari ini hingga 8 Januari tahun depan.
PKPD dilaksanakan kawasan penempatan itu berikutan terdapat seramai 115 orang daripada 3,116 penghuni didapati positif dengan kesemuanya pekerja warga asing.
Tinjauan Kosmo! di asrama tersebut mendapati kawasan di sekeliling asrama di pasang kawad berduri bagi menghalang penghuni asrama menceroboh keluar.
Semalam, kerajaan memutuskan untuk melaksanakan Perintah Kawalan Pergerakan Diperketatkan (PKPD) di Asrama Pekerja Westlife, Johor Bahru, Johor bermula hari ini.
Menteri Kanan (Keselamatan), Datuk Seri Ismail Sabri Yaakob berkata, lokaliti yang terletak di Taman Perindustrian Tampoi Jaya itu dikenakan PKPD sehingga 8 Januari ini.

Walaubagaimanapun pelaksanaan PKPD di kawasan ini hanya melibatkan 231 unit kediaman dengan anggaran jumlah penghuni seramai 3,116.
Langkah itu susulan laporan Kementerian Kesihatan yang merekodkan ada berlaku peningkatan kes positif Covid-19 secara mendadak di sekitar asrama berkenaan.
Malah, ujian saringan dalam masa tiga hari bermula 21 Disember lalu mendapati seramai 115 orang daripada 3,116 penghuni di situ positif dengan kesemuanya pekerja warga asing.-K! ONLINE


Trafik perlahan di Jalan Sultan Ismail akibat air bertakung
26 Disember 2020, 6:32 pm
PETALING JAYA – Trafik perlahan di Jalan Sultan Ismail, Kuala Lumpur susulan air bertakung akibat hujan lebat petang tadi.
Dewan Bandaraya Kuala Lumpur (DBKL) menerusi satu ciapan Twitter di ITIS DBKL, memaklumkan takungan air itu menyebakan penghadang plastik yang digunakan bagi kerja-kerja pembinaan turut terapung di hadapan laluan Hotel Sheraton.
Difahamkan, air bertakung di kawasan tersebut susulan hujan lebat di ibu negara bermula pukul 4.10 petang tadi.
Bagaimanapun, pekerja pembinaan di lokasi kejadian dikatakan sedang menyusun semula penghadang plastik tersebut bagi mengelakkan sebarang kejadian tidak diingini. – K! ONLINE


[VIDEO] Mangsa ‘khemah terbang’ jalani pembedahan pinggul
Oleh MOHD RIDZAUDDIN ROSLAN

26 Disember 2020, 4:49 pm
PETALING JAYA- Seorang penggali kubur yang mengalami kecederaan pada anggota tubuhnya dalam kejadian ‘khemah terbang’ di sebuah tanah perkuburan di Kota Damansara selamat menjalani pembedahan pinggul hari ini.
Menurut abang mangsa, Mohd. Yusof Abdul Nasir, pembedahan kali kedua itu dilakukan selepas pihak hospital menjalankan pembedahan tangan pada Khamis lalu.
“Alhamdulilah, keadaan adik saya (Mohd. Nizam Abdul Nasir) dalam keadaan stabil dan dia kini dirawat di Hospital Colombia, Petaling Jaya.
“Difahamkan, dia juga mengalami patah tulang rusuk dalam kejadian itu dan kami masih menunggu keputusan seterusnya daripada pihak hospital untuk melakukan pembedahan,” katanya ketika dihubungi Kosmo! di sini tadi.
Berita berkaitan https://www.kosmo.com.my/2020/12/25/video-penggali-kubur-cedera-khemah-terbang/
Mengimbau semula insiden malang itu, Mohd. Yusof berkata, kejadian yang berlaku pada minggu lalu turut mencederakan tiga rakan adiknya yang lain.

“Keempat-empat mereka bertugas sebagai penggali kubur di Majlis Bandaraya Petaling Jaya dan ketika kejadian hanya Mohd. Nizam cedera teruk manakala yang lain tidak mengalami kecederaan.
“Insiden itu adalah perkara biasa memandangkan tanah perkuburan itu terletak di kawasan lapang dan angin seperti puting beliung sering terjadi,” ujarnya.
Pada masa sama, Mohd. Yusof juga memohon maaf kepada pihak terlibat sekiranya video yang dimuat naiknya mengundang kecaman dan kemarahan orang ramai.
“Niat (memuat naik video) cuma mahu memohon orang ramai mendoakan kesembuhan adik saya dan tidak pernah bermaksud untuk mengaibkan mana-mana pihak,” jelasnya.
Sebelum ini, tular satu video berdurasi 19 saat dengan memaparkan sebuah khemah terbang di tanah perkuburan ketika kerja-kerja menggali kubur dijalankan. -K! ONLINE


Tiga cedera lori, SUV terbakar
Oleh ZAKKINA WATI AHMAD TARMIZI

26 Disember 2020, 3:41 pm
SEREMBAN- Tiga lelaki cedera selepas kenderaan yang dinaiki mereka terlibat dalam kemalangan di atas jejambat berhampiran Masjid Jamek Datuk Bandar Haji Ahmad, Rasah, dekat sini, tengah hari tadi.
Komander Operasi dari Balai Bomba dan Penyelamat, Seremban, Hamlan Ishak berkata, kemalangan itu turut menyebabkan kedua-dua buah kenderaan tersebut iaitu kenderaan utiliti sukan (SUV), Proton X70 dan sebuah lori kontraktor pemasangan terbakar 100 peratus.
Katanya, pihak bomba menerima panggilan kecemasan kira-kira pukul 12.06 tengah hari dan tiba di lokasi sembilan minit kemudian.
“Setibanya di lokasi kami cuba memadamkan kebakaran manakala lima mangsa yang terlibat telah dikeluarkan oleh orang awam.
“Siasatan awal mendapati kemungkinan disebabkan perlanggaran kedua-dua buah kenderaan menyebabkan tangki minyak Proton X70 itu bocor. Kami menggunakan satu unit ‘foam’ untuk memadamkan kebakaran berkenaan,” katanya ketika dihubungi di sini tadi.
Seramai 13 anggota Balai Bomba Seremban dan Balai Bomba Seremban turut terlibat dalam kebakaran dengan menggunakan satu FRT serta water tanker digunakan untuk operasi tersebut. -K! ONLINE


Ajal rempuh pokok
Oleh KHAIRUL MOHD. ALI

26 Disember 2020, 2:27 pm
KULAI – Seorang lelaki maut selepas kereta jenis Proton Iswara yang dipandunya terbabas sebelum merempuh sebatang pokok berhampiran Sekolah Menengah Kebangsaan Kulai Besar, di sini malam semalam.
Komander Operasi, Pegawai Bomba Razali Kassmen berkata, pihaknya menerima laporan berhubung kejadian pada pukul 10.55 malam.
Katanya, sehubungan itu seramai enam anggota beserta sebuah jentera dikejar ke lokasi kejadian.
“Ketika di lokasi, didapati seorang lelaki berusia 41 tahun berada dalam keadaan tersepit di tempat duduk pemandu setelah kenderaan itu merempuh sebatang pokok di bahu jalan.
“Anggota bertindak mengeluarkan mangsa dengan menggunakan peralatan khas,” katanya dalam satu kenyataan, di sini hari ini.
Tambah beliau, mangsa yang dikenali sebagai A. Ganesan bagaimanapun telah disahkan maut di lokasi kejadian oleh pegawai perubatan.

“Mayat mangsa kemudiannya diserahkan kepada pihak polis untuk tindakan lanjut,” katanya.
Operasi tersebut kemudian ditamatkan pada pukul 11.40 malam.-K! ONLINE


Operasi 10 kaunter PPZ-MAIWP dilanjut hingga 8 malam
Oleh MOHD RASDAN AHMAD

26 Disember 2020, 3:31 pm
PETALING JAYA – Pusat Pungutan Zakat Majlis Agama Islam Wilayah Persekutuan (PPZ-MAIWP) melanjutkan waktu operasi 10 kaunter hingga jam 8 malam selama empat hari dari 28 hingga 31 Disember ini.
Ketua Pegawai Eksekutifnya, Ahmad Shukri Yusoff berkata, lanjutan masa operasi itu bagi memberi ruang kepada umat Islam menunaikan kewajipan berzakat sebelum berakhir tahun 2020.
“PPZ-MAIWP meminta orang ramai untuk menyegerakan bayaran zakat selewat-lewatnya 31 Disember bagi mendapatkan rebat cukai pendapatan tahun taksiran 2020.
“Namun begitu, orang ramai disarankan untuk membuat pembayaran zakat lebih awal bagi mengelakkan kesesakan di kaunter pada saat akhir,” katanya dalam satu kenyataan hari ini.
Tambah Ahmad Shukri, pembayar yang membayar zakat di PPZ-MAIWP juga turut diberikan kelebihan diatas kesetiaan sekali gus dilindungi menerusi Skim Kafalah Muzakki.
” Skim ini melayakkan waris untuk menerima sumbangan sejumlah RM3,000 jika berlaku kematian kepada pembayar zakat,” katanya. -K! ONLINE


Orang Asli Bateq bimbang ancaman gajah liar
Oleh AIMUNI TUAN LAH

26 Disember 2020, 2:43 pm
GUA MUSANG – Kira-kira 300 penduduk Orang Asli suku kaum Bateq di Kampung Aring 5 di sini hidup dalam kebimbangan apabila kawasan kebun mereka sering diganggu sekumpulan gajah liar.
Gajah itu bukan sahaja memusnahkan tanaman, tetapi sering dilihat berkeliaran di kawasan penempatan mereka sejak sebulan lalu.
Seorang penduduk, Faizal Anjang, 41, berkata, sejak kebelakangan ini, gajah liar itu kerap keluar dari kawasan hutan berhampiran sehingga penduduk kampung terpaksa berjaga malam untuk mengawal keselamatan.
Katanya, kawasan perkampungan itu juga sudah tiga kali dimasuki haiwan berkenaan dalam bulan ini.
“Kami sudah tidak tahan apabila gajah liar sering memasuki kawasan perkampungan.
“Bagaimanapun, kami bersyukur apabila sekumpulan gajah berkenaan tidak bertindak ganas terhadap penduduk kampung dan hanya merosakkan tanaman,” katanya ketika ditemui pemberita di sini hari ini.

Seorang lagi penduduk, Zul Hek, 43, pula berkata, penduduk Orang Asli yang hanya bergantung kepada hasil tanaman getah dan pisang terpaksa menanggung kerugian kerana ancaman gajah.
Katanya, kumpulan gajah terbabit memasuki kebun itu setiap hari sekitar pukul 1 pagi dan beredar memasuki semula kawasan hutan berhampiran pukul 6 pagi.
“Kami berharap agar Jabatan Perlindungan Hidupan Liar dan Taman Negara (Perhilitan) memantau keadaan di kampung ini.
“Sudah bertahun-tahun kami menghadapi masalah ancaman gajah ini sehingga ada penduduk sudah takut untuk masuk ke hutan,” katanya. -K! ONLINE


TH Properties jalankan siasatan dalaman
Oleh ROSLIZA MOHAMED

26 Disember 2020, 3:35 pm
KOTA BHARU – Siasatan dalaman secara terperinci telah dijalankan berhubung sebuah video yang tular melibatkan Ketua Pegawai Eksekutif (CEO), TH Properties Sdn. Bhd. (TH Properties), Damanhuri Mahmod mengeluarkan kata-kata kesat sewaktu dalam mesyuarat syarikat itu baru-baru ini.
Timbalan Menteri di Jabatan Perdana Menteri (Hal Ehwal Agama), Ahmad Marzuk Shaary berkata, beliau sudah menonton video itu dan pihak TH Properties juga telah mengeluarkan kenyataan mengesahkan bahawa video itu adalah benar.
“Gambaran video yang tular itu tiada kaitan dengan syarikat berkenaan, sebaliknya ia merupakan kesalahan peribadi individu itu.
“CEO syarikat juga telah memohon maaf atas ketelanjuran percakapan sewaktu sesi mesyuarat yang diadakan secara tertutup. Kita juga tidak tahu bagaimana video itu boleh bocor kepada umum,” katanya.
Beliau berkata demikian ketika ditemui pemberita sewaktu Majlis Berkhatan Perdana Dewan Undangan Negeri (DUN) Kijang dalam Parlimen Pengkalan Chepa di Dewan Pasti Kedai Buluh di sini hari ini.
Terdahulu, tular video berdurasi hampir tiga minit sejak kelmarin yang memaparkan Damanhuri mengeluarkan pelbagai kata-kata kesat dan kurang sopan sewaktu dalam sesi mesyuarat.

TH Properties dalam satu kenyataan semalam menyatakan bahawa kesal dengan pengambilan dan penyebaran video mesyuarat yang hanya melibatkan kakitangan pengurusan terpilih. -K! ONLINE


Sasha Saidin dah suntik vaksin Covid-19
Oleh MOHAMMAD SHAHEMY AZMI

26 Disember 2020, 3:42 pm
PETALING JAYA – Penyanyi dan juga pelakon, Sasha Saidin menjadi antara rakyat Malaysia pertama yang mendapat suntikan vaksin Covid-19.
Menurut Sasha dia dan suaminya, Sirhan Wahab mendapat suntikan tersebut di Emiriah Arab Bersatu (UAE) pada Khamis lalu.
Dalam perkongsian yang dimuat naik penyanyi itu dalam Instagramnya, Sasha memberitahu bahawa dia dan suaminya mendapatkan suntikan vaksin jenis sinopharm.
PERKONGSIAN Sasha tentang suntikan vaksin Covid-19 yang diambilnya di UAE, Khamis lalu.
“Kami mengambil keputusan untuk menyuntik vaksin jenis sinopharm yang mempunyai keberkesanan sebanyak 86 peratus selepas mendengar khabar tentang mutasi terbaharu Covid-19.
“Tetapi sebelum mengambilnya, kami telah diberitahu pihak kesihatan di pusat vaksinasi bahawa vaksin tersebut telah selesai pada peringkat percubaan di UAE pada Ogos lalu dan mendapat keputusan memuaskan,” kata anggota kumpulan Elite itu.
Ujar kakak kepada pelakon Zain Saidin itu lagi, dia membuat keputusan untuk mendapatkan suntikan vaksin tersebut selepas melakukan perbandingan dengan sejenis lagi vaksin iaitu pfizer.

Bagaimanapun, sebelum disuntik, Sasha dan suaminya telah ditanya beberapa soalan mengenai alahan dan kesihatan mereka sebelum mengambil suntikan vaksin tersebut.
“Saya nasihatkan kepada semua supaya buat kajian terlebih dahulu sebelum mengambil sesuatu vaksin. Masyarakat perlu mengikuti perkembangan terkini tentang apa sahaja berita berkaitan Covid-19 termasuk vaksin setiap hari,” jelasnya yang kini menetap di UAE selepas menikahi Sirhan pada Januari 2020.
Dalam pada itu, Sasha juga turut mengucapkan penghargaan kepada kerajaan UAE kerana memberikan vaksin tersebut secara percuma tanpa mengira warna kulit, bangsa dan agama.
Tambahnya lagi, dia dan juga suami kini perlu menunggu selama 21 hari lagi sebelum diberi suntikan dos kedua.


Bermesra dengan haiwan di Petting [email protected] Lang
Oleh ZAKI SALLEH

26 Disember 2020, 4:02 pm
IPOH – Petting [email protected] Lang yang menjadi tarikan baharu di bandar raya ini dijangka dapat meningkatkan lagi kunjungan orang ramai ke Perak sekaligus memacu sektor pelancongan domestik.
Lokasinya yang strategik terletak di Jalan Kuala Kangsar di sini yang boleh diakses melalui Lebuhraya Utara Selatan turut memudahkan pengunjung.
Datuk Bandar Ipoh, Datuk Rumaizi Baharin berkata, petting zoo atau zoo haiwan jinak ini merupakan satu lagi inisiatif baharu Majlis Bandaraya Ipoh (MBI) untuk menambah produk pelancongan sedia ada.
Menurut beliau, usaha MBI ini turut membantu kerajaan negeri Perak memacu sektor tersebut terutamanya dalam aspek infrastruktur dan promosi.
“Petting zoo ini merupakan usaha sama MBI bersama Pavillion Agro Farm dengan memilih satu lokasi di Gunung Lang seluas empat ekar yang juga merupakan kawasan Geopark Lembah Kinta.
“Kita menempatkan petting zoo di sini bagi menambahkan aktiviti untuk mempelbagaikan lagi tarikan pelancongan di kawasan ini,” ujarnya ketika ditemui selepas menyempurnakan Majlis Pra Perasmian Petting Zoo di Taman Rekreasi Gunung Lang di sini hari ini.

Pada fasa pertama, sebanyak 25 jenis haiwan dipamerkan dengan jumlah kesemuanya kira-kira 300 ekor.
Antaranya pelbagai spesies seperti ayam, rakun, ayam belanda, kambing, pelbagai spesies burung, iguana hijau, ular sawa dan kuda.
Paling digemari pengunjung cilik ialah Dunia Arnab yang mempamerkan lebih 10 spesies haiwan comel ini dengan keletahnya tersendiri.
Sementara itu kata, Mohd. Syariff, waktu operasi Petting Zoo Gunung Lang bermula pukul 9 pagi hingga 7 malam dengan petugas seramai 12 orang.
Tambahnya, bayaran masuk RM6 dikenakan kepada pengunjung tempatan dan RM10 bagi warga asing.
“Pada fasa seterusnya kita akan mempamerkan lebih banyak haiwan selain menawarkan aktiviti seperti menaiki kuda,” ujarnya. -K! ONLINE


Yadim Kelantan bantu 3,200 asnaf tahun ini
Oleh ROHANA MOHD. NAWI

26 Disember 2020, 4:09 pm
Oleh ROHANA MOHD. NAWI
KOTA BHARU – Yayasan Dakwah Islamiah Malaysia (Yadim) Kelantan telah membantu seramai 3,200 individu dan golongan asnaf yang terkesan akibat penularan wabak Covid-19 menerusi tabung Musa’adah sepanjang tahun ini.
Menerusi dana dalam tabung itu juga, Yadim Kelantan turut melaksanakan Program Lestari yang mengumpulkan seramai lebih 370 sukarelawan di seluruh negeri ini untuk bergotong-royong di rumah individu dan asnaf terpilih.
Pengarah Yadim Kelantan, Mahadi Awang berkata, pihaknya telah memperuntukkan lebih RM200,000 merupakan agihan barangan keperluan kepada keluarga dan golongan asnaf yang terkesan.
“Terbaharu, kita memberi tumpuan kepada penduduk yang terjejas banjir di daerah Tumpat, Gua Musang, Kuala Krai, Pasir Mas, Rantau Panjang dan Tanah Merah.
“Sukarelawan itu turut menghantar bekalan kepada mangsa banjir yang tidak ke pusat pemindahan sementara (PPS) banjir dengan kerjasama daripada pelbagai agensi kerajaan lain,” katanya.

Beliau berkata demikian kepada pemberita selepas menghadiri Program Cuci-Cuci Musalla dan Musa’adah di Musalla Tok Janggut di sini hari ini. -K! ONLINE


Dicekup baharu masuk dan mahu keluar Malaysia
Oleh NOR AZIHAN MD. GHAZALI

26 Disember 2020, 4:06 pm
KLANG – Tindakan tujuh pendatang asing tanpa izin (PATI) menyusup masuk dan keluar dari negara ini tidak kesampaian apabila dicekup di Kampung Sungai Serdang, Tok Muda, Kapar semalam.
Kesemua mereka melibatkan empat lelaki warga Indonesia dan tiga wanita warga Myanmar masing-masing berusia 15 hingga 63 tahun ditahan pukul 10.30 pagi menerusi Op Benteng Covid.
Pengarah Pemerintah Batalion 4 Pasukan Gerakan Am (PGA), Superintendan Rizal Mohamed berkata, hasil siasatan mendapati kesemua mereka gagal mengemukakan dokumen perjalanan yang sah.
“Tiga wanita Myanmar itu mengaku baharu sahaja tiba dari Dumai, Indonesia dengan menggunakan bot sebelum mendarat di pantai Sungai Serdang.
“Sementara, kesemua lelaki warga Indonesia itu dipercayai cuba keluar melalui jalan laut yang tidak diwartakan,” katanya dalam kenyataan di sini hari ini.
Beliau menegaskan PATI berkenaan kemudiannya dibawa ke Balai Polis Kapar untuk siasatan lanjut. -K! ONLINE


Jakim perkukuh aspek kelulusan,kebenaran sijil halal
Oleh ROSLIZA MOHAMED

26 Disember 2020, 3:45 pm
KOTA BHARU – Jabatan Kemajuan Islam Malaysia (Jakim) akan memperkukuh aspek penguatkuasaan bagi mendapatkan kelulusan dan kebenaran sijil halal termasuk isu daging import yang menjadi isu hangat ketika ini.
Timbalan Menteri di Jabatan Perdana Menteri (Hal Ehwal Agama) ,Ahmad Marzuk Shaary berkata, Jakim akan bekerjsama dengan jabatan lain yang mengendalikan daging import masuk ke negara ini.
Katanya, langkah itu diambil dengan melibatkan prosedur operasi standard (SOP) termasuk kawal selia barangan yang masuk ke negara ini.
“Kita akan bekerjasama Kementerian Perdagangan Dalam Negeri dan Hal Ehwal Pengguna (KPDNHEP) dan juga penguatkuasa negeri yang lain.
“Langkah itu bagi memastikan rakyat negara ini mendapatkan daging import yang betul-betul halal,” katanya. -K! ONLINE


Keluarga tinggal dalam kereta dapat rumah PPR
Oleh SAFINA RAMLI

26 Disember 2020, 2:22 pm
GEORGE TOWN – Selepas lapan bulan ‘berumah’ di dalam kereta Proton Iswara, S. Ganesh, 34, isteri, Parameswari, 32, dan tiga anak mereka kini menarik nafas lega apabila permohonannya untuk menduduki unit Projek Perumahan Rakyat (PPR) kerajaan negeri diluluskan.
Ganesh bersama keluarganya akan tinggal buat sementara waktu di unit bencana di PPR Padang Tembak, di sini sehingga unit PPR di blok berhampiran selesai dibaiki.
Menurut pengawal keselamatan di sebuah sekolah itu, dia gembira apabila isteri dan tiga anak mereka berusia antara enam tahun hingga 8 bulan tidak lagi perlu bersesak serta berhimpit di dalam kereta setiap hari.
“Saya ingin mengucapkan terima kasih kepada rakyat Malaysia yang telah membantu keluarga saya.
“Kami amat terharu apabila semua pihak tanpa mengira latar belakang telah membantu saya dan anak-anak,” katanya ketika ditemui di PPR Padang Tembak di sini hari ini.
Kosmo! sebelum ini menyiarkan kisah Ganesh dan keluarganya yang terpaksa tinggal di dalam kereta jenis Proton Iswara sejak lapan bulan lalu selepas kediaman mereka musnah terbakar.

Lima beranak berkenaan juga menggunakan bekalan air di tandas-tandas awam untuk membersihkan diri serta memasak untuk anak-anak mereka.
Kelmarin, penceramah terkenal, Ustaz Ebit Lew yang meluangkan masa menziarahi keluarga berkenaan dan membantu menyewa sebuah rumah sebelum permohonan Ganesh untuk menduduki unit PPR diluluskan. – K! ONLINE


Agong selamat tiba ke tanah air
Oleh MOHD RASDAN AHMAD

26 Disember 2020, 2:16 pm
PETALING JAYA – Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah berangkat tiba di Lapangan Terbang Antarabangsa Kuala Lumpur (KLIA) dari Abu Dhabi, Emiriah Arab Bersatu pagi tadi.
Menurut satu kenyataan yang dikeluarkan melalui laman sosial Facebook Istana Negara, pesawat khas yang membawa Seri Paduka Baginda dan delegasi mendarat dengan selamat pada jam 11.00 pagi.
“Sejurus keberangkatan tiba, Seri Paduka Baginda menjalani ujian saringan Covid-19 di Kompleks Bunga Raya, Lapangan Terbang Antarabangsa Kuala Lumpur, berdasarkan ketetapan Prosedur Operasi Standard (SOP) oleh Kementerian Kesihatan Malaysia (KKM),” jelas kenyataan tersebut hari ini.
Terdahulu, Seri Paduka Baginda turut menjalani ujian saringan Covid-19 di Lapangan Terbang Antarabangsa Abu Dhabi sebelum berlepas berangkat ke tanah air.
Tambah kenyataan tersebut, setelah saringan Covid-19 di Kompleks Bunga Raya dilakukan, Seri Paduka Baginda turut berkenan memakai gelang kuarantin dan akan menjalani kuarantin kendiri selama tujuh hari seperti yang ditetapkan oleh KKM.
Manakala, delegasi pula akan menjalani kuarantin diri di lokasi yang telah ditetapkan oleh KKM.

Lawatan khas selama lima hari Seri Paduka Baginda ke Abu Dhabi yang berakhir semalam adalah di atas persilaan Putera Mahkota Abu Dhabi Yang Mulia Sheikh Mohamed Zayed Al Nahyan. -K! ONLINE.


Bandar Nashville dibom
Oleh KOSMO!

26 Disember 2020, 11:07 am
WASHINGTON – Satu letupan kuat menggegarkan sebuah kawasan di pusat bandar Nashville awal kelmarin selepas polis menemui sebuah karavan atau motorhome
yang mengeluarkan amaran bahawa kenderaan tersebut membawa bom
Semasa kejadian, polis keluar melakukan siasatan setelah menerima aduan berhubung kes tembakan.
Letupan kuat itu mengakibatkan tingkap-tingkap pecah dan pokok musnah manakala sebilangan mangsa turut cedera.
Bom tersebut diletupkan pukul 6.30 pagi (waktu tempatan) di sebuah kawasan di Nashville, selatan Amerika Syarikat yang kosong semasa awal pagi dan cuti Hari Krismas.
Ketua polis tempatan, John Drake memberitahu pemberita, tiada kemalangan jiwa disahkan setakat semalam tetapi pihak berkuasa sedang memeriksa tisu yang ditemui di lokasi letupan dan dipercayai berasal daripada cebisan mayat manusia.

Drake berkata, Nashville merupakan hab muzik irama country di AS dan bandar itu tidak menerima sebarang ancaman.
“Motif serangan tidak diketahui,” katanya.
Letupan kuat itu boleh dirasai dalam jarak beberapa kilometer dan menyebabkan berpuluh-puluh premis perniagaan rosak. Sebuah bangunan di lokasi itu yang menempatkan bar serta restoran turut runtuh.
Terdahulu, polis bergegas ke lokasi itu selepas menerima laporan kejadian tembakan dan menyedari karavan tersebut setiba mereka di lokasi.
Rakaman mesej menggunakan suara wanita dari karavan itu memberi amaran bahawa bom akan meletup dalam masa 15 minit.
“Masa itu mencukupi untuk unit pemusnah bom mengosongkan kawasan sekitar sebelum letupan berlaku,” kata Drake dan jurucakap polis, Don Aaron kepada pemberita kelmarin.
Dalam perkembangan berkaitan, Lapangan Terbang Antarabangsa Nashville menggumumkan pihaknya menangguhkan penerbangan berikutan keroakan sistem telekomunikasi selepas letupan berlaku.
Kedua-dua Presiden Donald Trump dan bakal Presiden, Joe Biden diberi taklimat tentang serangan itu yang masih disiasat oleh Biro Siasatan Persekutuan dan Biro Alkohol, Tembakau, Senjata Api dan Bahan Letupan.
“Ini nampaknya perbuatan disengajakan. Pasukan keselamatan menutup jalan-jalan ke pusat bandar sementara siasatan diteruskan,” kata Jabatan Polis Metro Nashville dalam mesej di Twitter.
Sementara itu, jabatan bomba menyatakan bahawa sekurang-kurangnya tiga orang dibawa ke hospital kerana cedera ringan, demikian menurut media tempatan. – AFP


Seorang kakitangan LRT Stesen Bandaraya positif Covid-19
Oleh MOHD RASDAN AHMAD

26 Disember 2020, 2:19 pm
PETALING JAYA – Seorang pegawai stesen Transit Aliran Ringan (LRT) yang bertugas di Stesen Bandaraya, Kuala Lumpur telah disahkan positif Covid-19 Khamis lalu dan kini sedang menjalani rawatan di Hospital Sungai Buloh, Selangor.
Rapid Rail dalam kenyataannya berkata, kakitangan tersebut bertugas kali terakhir pada 19 Disember lepas dan tidak bekerja sejak tarikh berkenaan.
Tambah kenyataan itu, siasatan mendapati insiden berlaku di kawasan tertutup dan pegawai stesen berkenaan tidak mempunyai kontak dengan para penumpang ketika bertugas.
“Berikutan pengesahan itu, pihak pengurusan Rapid Rail yang menjadi operator perkhidmatan rangkaian-rangkaian LRT telah melaksanakan kerja-kerja disinfeksi dan pembersihan tempat kerja kakitangan itu pada malam berkenaan berpandukan garis panduan yang ditetapkan oleh Kementerian Kesihatan Malaysia (KKM).
“Semua kakitangan lain yang mempunyai kontak rapat dengan pegawai stesen berkenaan turut diarahkan menjalani ujian saringan dan menjalani kuarantin kendiri selama 14 hari seperti yang ditetapkan di bawah prosedur operasi standard KKM,” kata kenyataan itu hari ini.
Tambah Rapid Rail, pihaknya akan terus memantau dengan rapi perkembangan kes tersebut dan sentiasa bekerja rapat dengan pihak berkuasa khususnya KKM dan Majlis Keselamatan Negara (MKN).-K! ONLINE


PDRM sita lebih RM126 juta hasil Macau Scam
26 Disember 2020, 11:15 am
PETALING JAYA – Bahagian Siasatan Jenayah Pengubahan Wang Haram (BSJPWH) Bukit Aman telah menyita lebih RM126 juta hasil kegiatan Macau Scam, jenayah terancang (Sosma), penipuan dan judi online dalam tempoh 11 bulan tahun ini.
Daripada jumlah itu, lebih RM93 juta sitaan membabitkan wang didalam akaun bank dan diikuti hartanah (RM17,875,000), pelbagai kenderaan (RM9,022,725), wang tunai (RM3,616,144), cek bernilai RM20,429 dan 116,549,185 unit saham.
Pengarah Jabatan Siasatan Jenayah Komersial (JSJK) Bukit Aman, Datuk Zainuddin Yaacob mendedahkan sebanyak 158 kertas siasatan dibuka BSJPWH dalam tempoh 11 bulan tahun ini berkaitan kes berskala besar termasuk Macau Scam, jenayah terancang (Sosma), Ops Khazanah, penipuan dan judi online.
Katanya, daripada jumlah itu sebanyak 124 kertas siasatan dibuka oleh JSJK dan diikuti Jabatan Siasatan Jenayah (33) dan Jabatan Siasatan Jenayah Narkotik (1).
“Sepanjang tahun 2019 kita buka 138 kertas siasatan, namun tahun ini menunjukkan peningkatan sebanyak 20 kes walaupun berbaki sebulan untuk akhir tahun.
“Walaupun kertas siasatan bagi tahun 2019 dibuka sedikit berbanding 11 bulan tahun ini, namun jumlah sitaan tahun lepas mencecah 1.2 bilion susulan kes 1Malaysia Development Berhad (1MDB),” katanya dalam wawancara khas bersama media di Menara KPJ, Jalan Tun Razak baru-baru ini.

Mengulas mengenai pembekuan dan pelucuthakan harta, Zainuddin berkata, sesuatu harta yang disyaki hasil daripada aktiviti haram akan dibekukan untuk menghalang penjenayah melakukan apa-apa transaksi berkaitan harta tersebut mengikut Seksyen 44 Akta Pencegahan Pengubahan Wang Haram dan Pencegahan Pembiayaan Keganasan 2001 (AMLATFA).
Jelas beliau, tempoh pembekuan itu akan berkuat kuasa selama 90 hari dari tarikh perintah pembekuan dikeluarkan sebelum tindakan penyitaan dilakukan. -K! ONLINE


Hendak melabur tapi lebur RM90,581
Oleh KOSMO!

26 Disember 2020, 11:21 am
Oleh MOHD. SHAHRULANOOR ISHAK
BENTONG – Harapan seorang peniaga atas talian di sini untuk meraih untung berganda melalui pelaburan emas bertukar duka apabila kerugian RM90,581 akibat ditipu.
Kejadian bermula pada 16 Oktober lalu selepas wanita berusia 36 tahun tersebut tertarik untuk menyertai pelaburan emas ketika melayari laman sosial Facebook.
Ketua Jabatan Siasatan Jenayah Komersial Pahang, Superintendan Mohd. Wazir Mohd. Yusof berkata, mangsa seterusnya menghubungi suspek melalui aplikasi Telegram untuk mendapat maklumat lanjut.
“Mangsa telah berhubung dengan ejen bernama Zainuddin melalui nombor 016-2665002 menggunakan aplikasi Telegram.
“Wanita itu mendapati (syarikat) pelaburan emas tersebut beralamat di United Kingdom dan akan dapat (dijanjikan) untung berlipat kali ganda dalam masa beberapa hari,” katanya melalui kenyataan hari ini.

Mohd. Wazir menambah, mangsa mula melakukan transaksi pemindahan wang berjumlah keseluruhan RM90,581 ke dalam beberapa akaun bank berlainan antara 16 November hingga 11 Disember lalu.
“Selepas kehabisan wang, mangsa mengesyaki telah ditipu dan tampil ke balai polis untuk tindakan selanjutnya,” katanya.
Mangsa membuat laporan di Balai Polis Manchis di sini semalam dan kes disiasat mengikut Seksyen 420 Kanun Keseksaan. -K! ONLINE


Putera Mahkota Arab Saudi terima suntikan vaksin Covid-19
Oleh KOSMO!

26 Disember 2020, 1:49 pm
RIYADH, Arab Saudi – Putera Mahkota Arab Saudi, Putera Mohammed Salman telah menerima suntikan dos pertama vaksin koronavirus di negara itu.
Suntikan diterima Putera Mohammed adalah sebagai sebahagian daripada rancangan imunisasi nasional yang dilaksanakan oleh Kementerian Kesihatan Arab Saudi, lapor agensi berita SPA, semalam.
Menteri Kesihatan Arab Saudi,  Tawfiq Al-Rabiah mengucapkan terima kasih kepada putera mahkota atas ketekunan dan kepekaan yang berterusan untuk memberikan vaksin kepada rakyatnya.
“Apa yang kita lihat hari ini adalah satu bentuk kejayaan yang dicapai oleh kerajaan sejak pandemik koronavirus bermula Mac lalu.
“Ini juga salah satu perkembangan terpenting dalam Wawasan 2030 iaitu memberi kesedaran bahawa pencegahan lebih baik daripada menyembuhkan,” kata Tawfiq.
Beliau menambah, kejayaan ini dicapai dengan peningkatan langkah berjaga-jaga sambil mengutamakan kesihatan orang ramai yang diambil oleh kerajaan Arab Saudi.

Menurutnya, kerajaan telah berusaha untuk menyediakan vaksin yang selamat dan dipersetujui di peringkat antarabangsa dalam tempoh masa singkat untuk diedarkan kepada rakyat.
“Kecekapan ini menjadikan Arab Saudi sebagai salah satu negara terbaik di dunia dalam menangani pandemik koronavirus,” ujarnya.
Lebih 500,000 orang telah mendaftar untuk mengambil vaksin Covid-19 sejak diumumkan Selasa lalu. – Agensi


Tujuh kru terselamat, kapal tunda terbakar
Oleh DIYANATUL ATIQAH ZAKARYA

26 Disember 2020, 11:51 am
ALOR GAJAH – Tujuh kru termasuk lima warga tempatan berdepan detik cemas selepas kapal tunda Tag Nur 21 yang dinaiki terbakar di kedudukan 2.5 batu nautika barat daya pantai Pengkalan Balak, di sini, semalam.
Dalam kejadian kira-kira pukul 5.10 petang itu, kesemua tujuh kru berusia antara 20 hingga 47 tahun sempat menyelamatkan diri dan berjaya dipindahkan ke kapal tunda berhampiran.
Timbalan Pengarah Operasi Maritim Negeri Melaka dan Negeri Sembilan, Komander Maritim Azman Samsudin berkata, pihaknya menerima maklumat menerusi panggilan MERS 999 dan sebuah Bot Benteng 04 Maritim Malaysia telah digerakkan ke lokasi.
“Kita telah menggerakkan sebuah bot bagi melaksanakan operasi mencari dan menyelamat serta membuat kawalan keselamatan di tempat kejadian.
“Seramai tujuh orang kru kapal berjaya dipindahkan ke kapal tunda yang berhampiran dengan lima daripadanya warga tempatan, manakala dua lagi warga Indonesia dan dilaporkan selamat serta tidak mengalami sebarang kecederaan,” katanya dalam satu kenyataan media dikeluarkan hari ini.
Mengulas lanjut, beliau berkata, kerja-kerja pemadaman api menggunakan ‘water cannon’ telah dilakukan oleh kapal tunda berdekatan dan kebakaran berjaya dikawal sepenuhnya dalam tempoh masa hampir lima jam.

“Tiada tumpahan minyak dilaporkan berlaku dan pihak kami akan membuat pemantauan berterusan.
“Pihak syarikat kapal tunda tersebut juga akan bekerjasama dengan Jabatan Bomba dan Penyelamat Malaysia bagi menyiasat punca sebenar kebakaran,” katanya. -K! ONLINEK


Pasukan media Ebit Lew terlibat kemalangan
26 Disember 2020, 10:23 am
PETALING JAYA – Pasukan media Ustaz Ebit Lew terbabit dalam kemalangan di Plaza Tol Duta menghala ibu negara awal pagi tadi.
Ebit Lew dalam satu kenyataan di Facebooknya berkata, kejadian berlaku ketika mereka yang menaiki Kenderaan Pelbagai Guna (MPV) jenis Toyota Estima itu dalam perjalanan dari Pulau Pinang menghala ibu kota.
Katanya, MPV tersebut berada di lorong kanan sebaik melepasi lorong kanan touch n go sebelum sebuah kenderaan dari kiri tiba-tiba membuat pusingan U.
“Kenderaan yang dinaiki pasukan media saya itu cuba mengelak kereta tersebut menyebabkan melanggar pembahagi tengah jalan.
“Tiga orang dalam MPV itu dikejarkan ke Hospital Gleneagles dan tolong doakan mereka baik dan selamat,” tulisnya hari ini.
Menurutnya, beliau bersama empat kenderaan termasuk pasukan media itu dalam perjalanan pulang ke ibu kota selepas misi memberi bantuan kepada pasangan suami isteri yang tinggal di dalam kereta selama lapan bulan di Pulau Pinang.

“Pasukan media itulah yang merakamkan program Jejak Ebit Lew bagi saluran Astro,” ujarnya. – K! ONLINE


Lelaki maut, enam cedera parah kemalangan
Oleh ZAKKINA WATI AHMAD TARMIZI

26 Disember 2020, 12:06 pm
PORT DICKSON- Seorang lelaki maut apabila kereta yang dipandunya terbabit kemalangan dengan sebuah kenderaan pelbagai guna (MPV) di Kilometer 13.8 Jalan Seremban-Port Dickson malam semalam.
Timbalan Ketua Polis Daerah Port Dickson, Deputi Superintenden Muhamad Mustafah Hussin berkata, dalam kejadian pukul 10.40 malam itu, mangsa, Phoon Swee Loong, 41, memandu kereta jenis Honda Civic dalam perjalanan dari arah Seremban menghala ke Port Dickson.
Tambahnya, mangsa dipercayai hilang kawalan lalu masuk ke arah bertentangan dan kemudiannya melanggar bahagian hadapan MPV berkenaan.
“Mangsa yang beralamat di Bandar Spring Hill dekat sini cedera parah di bahagian kepala dan disahkan meninggal dunia ditempat kejadian oleh pegawai perubatan Hospital Port Dickson.
“Mayat telah dihantar ke unit forensik hospital berkenaan untuk proses bedah siasat yang dijalankan pagi ini,” katanya dalam kenyataan hari ini.
Sementara itu, menurut Muhamad Mustafah, kemalangan turut mengakibatkan enam individu lain yang berada dalam MPV tersebut mengalami kecederaan parah.

“Kesemua mereka adalah rakan dan masing-masing berusia 19 tahun serta dalam perjalanan ke Rembau bagi aktiviti mendaki Gunung Datuk.
“Mereka cedera parah di bahagian kepala, patah kaki kiri dan patah kaki kanan telah dihantar ke Hospital Tuanku Ja’afar (HTJ) Seremban dan Hospital Port Dickson untuk rawatan lanjut,” katanya.
Kes disiasat mengikut Seksyen 41 (1) Akta Pengangkutan Jalan 1987. -K! ONLINE


[VIDEO] Lari daripada polis akibat positif dadah
26 Disember 2020, 7:24 am
PETALING JAYA – Takut diberkas susulan berada dalam pengaruh dadah, seorang lelaki dan wanita nekad melarikan diri sejauh lima kilometer selepas kenderaan yang dinaiki mereka diarahkan berhenti untuk pemeriksaan polis di Jalan Gurney, Kuala Lumpur kelmarin.
Kejadian berlaku pada pukul 4.45 petang ketika kedua-dua suspek menaiki pacuan empat roda jenis Nissan Frontier itu dilihat dalam keadaan mencurigakan sebelum diarahkan berhenti untuk pemeriksaan oleh sepasukan polis yang melakukan rondaan keselamatan di jalan tersebut.
Ketua Polis Daerah Wangsa Maju, Superintendan Rajab Ahad Ismail berkata, pihak polis cuba menahan kenderaan dipandu lelaki berusia 26 tahun bersama seorang wanita berusia 24 tahun, namun suspek itu memecut laju kenderaannya ke arah Jalan Tun Razak sebelum terperangkap dalam kesesakan lalu lintas.
Katanya, anggota polis menuju ke arah kenderaan tersebut tetapi suspek cuba melanggar anggota berkenaan menyebabkan dia terpaksa melepaskan satu das tembakan ke arah tayar belakang kenderaan itu bagi memberhentikannya.
“Bagaimanapun, suspek meneruskan pemanduan secara melulu ke arah pusat bandar sebelum cuba melanggar anggota polis trafik yang datang membantu pasukan sedia ada.
“Dalam perjalanan itu, suspek juga melanggar beberapa buah kenderaan sebelum berjaya ditahan di hadapan Lot 10, Bukit Bintang akibat terperangkap dalam kesesakan lalu lintas,” katanya dalam satu kenyataan hari ini.

Menurutnya lagi, hasil siasatan mendapati kedua-dua cuba melarikan diri daripada ditahan polis susulan berada dalam pengaruh dadah.
Jelas beliau, hasil ujian air kencing mendapati kedua-dua mereka positif dadah jenis syabu dan ganja.
“Pemeriksaan dalam kenderaan yang dinaiki mereka, kita menemui satu buku lima dan semakan lanjut mendapati suspek lelaki itu mempunyai 10 rekod lampau berkaitan dadah, pecah rumah dan curi.
“Kedua-dua suspek kini direman selama lima hari sehingga 29 Disember ini untuk siasatan lanjut,” ujarnya.
Kes disiasat di bawah Seksyen 307 Kanun Keseksaan, Seksyen 186 akta yang sama, Seksyen 45(1) Akta Pengangkutan Jalan 1987 dan Seksyen 6 (1) Akta Bahan Kakisan, Letupan serta Senjata Berbahaya 1958 bagi kesalahan memiliki buku lima besi.
Terdahulu tular satu rakaman video berdurasi 15 saat menunjukkan seorang anggota polis trafik memecahkan cermin sebuah pacuan empat roda menggunakan topi keledar selepas pemandu itu cuba melanggar pihak berkuasa yang menahannya.- K! ONLINE


Pekerja kilang mati dibunuh adik ipar
26 Disember 2020, 2:12 am
SUBANG JAYA – Cubaan seorang wanita meleraikan pergaduhan sepasang suami isteri berakhir dengan tragedi selepas dia mati dibunuh adik iparnya dalam kejadian di Pangsapuri Court 4, USJ 7di sini hari ini.
Seorang jiran yang enggan dikenali berkata, dia terdengar bunyi pergaduhan dari kediaman di tingkat empat itu pada pukul 7 malam sebelum melihat kehadiran pihak polis pada pukul 8 malam.
“Saya tak pernah dengar apa-apa pergaduhan antara mereka sebelum ini dan memang terkejut bila diberitahu seorang wanita mati dibunuh,” katanya ketika ditemui Kosmo! di lokasi kejadian hari ini.
Sementara itu, Timbalan Ketua Polis Subang Jaya, Superintendan Amihizam Abdul Shukor berkata, hasil siasatan mendapati lelaki warga Myanmar berusia 42 tahun itu tidak berpuas hati dengan tindakan isterinya yang tidak menyediakan makanan mencukupi.
Katanya, berang dengan tindakan tersebut suspek yang berada dalam keadaan mabuk terus mengamuk, menarik rambut dan menumbuk kepala isterinya.
“Susulan itu, mangsa yang juga kakak kepada isteri suspek cuba meleraikan pergaduhan tersebut, namun suspek bertindak menikam bahagian belakang badan mangsa.

“Panik dengan kejadian itu, suspek cuba melarikan diri tetapi berjaya ditahan di tingkat bawah pangsapuri berkenaan,” katanya kepada Kosmo! semalam.
Menurutnya lagi, suspek akan direman untuk membantu siasatan dan kes disiasat mengikut Seksyen 302 Kanun Keseksaan.
“Dalam kejadian itu, pihak polis turut merampas pisau digunakan suspek,” ujarnya. – K! ONLINE


Bakal pengantin dikhutiri lemas di Pantai Kelulut
Oleh MOHD AZLI ADLAN

26 Disember 2020, 7:50 am
MARANG – Seorang bakal pengantin lelaki yang dijadual bernikah pada pagi ini dikhuatiri lemas selepas mandi di Pantai Kelulut di sini semalam.
Dalam kejadian pada pukul 6.40 petang itu, Naim Hariri Kamaruddin, 31, dikatakan telah ditarik ombak besar ketika mandi di pantai berkenaan.
Difahamkan mangsa yang bakal bernikah dengan pasangannya, Fatin Nabilah Huda Ismail, 27, menginap di sebuah resort tidak jauh dari Pantai Kelulut bersama ahli keluarga yang berasal dari Bandar Tun Razak, Kuala Lumpur sejak kelmarin.
Bapa bakal pengantin perempuan, Ismail Awang, 61, berkata, Naim Hariri dan anak perempuannya dijadual bernikah di kediamannya di Kampung Surau Haji Mat Zin, Bukit Payong, Marang pada pukul 10 pagi ini.
“Saya sedang memasang khemah untuk majlis pernikahan tersebut sebelum dimaklumkan anak saya (Fatin Nabilah Huda) tentang kejadian menimpa tunangnya.
“Kami bergegas ke lokasi kejadian sejurus selepas solat Maghrib dan bertemu dengan keluarga bakal besan,” katanya ketika ditemui di lokasi kejadian di sini hari ini.

Ismail memberitahu, anak perempuannya, Fatin Nabilah Huda dan Naim Hariri telah bertunang sebulan lalu setelah berkenalan sejak beberapa tahun.
Sementara itu, Ketua Polis Daerah Marang, Deputi Superintendan Mohd. Zain Mat Dris berkata, operasi mencari dan menyelamat yang dihentikan sementara pada tengah malam tadi masih belum dapat menemui mangsa.
Beliau berkata, operasi mencari dan menyelamat yang akan dimulakan kembali pada pukul 8 pagi ini akan memberi fokus kepada kawasan pesisir pantai dengan keluasan sehingga tiga kilometer dari lokasi mangsa hilang.
“Keadaan laut yang bergelora dan ombak kuat merupakan cabaran besar dalam usahan untuk mencari dan penyelamat mangsa ini.
“Sebelum ini, orang ramai telah diingatkan agar menjauhi kawasan pantai di Terengganu sepanjang musim tengkujuh ini kerana ia tidak selamat untuk sebarang aktiviti air,” katanya. – K! ONLINE


Tiada pesakit Covid-19 ditempatkan di stadium tertutup Shah Alam
Oleh KOSMO!

26 Disember 2020, 7:45 am
SHAH ALAM – Polis Selangor menafikan stadium tertutup Shah Alam dijadikan lokasi menempatkan pesakit Covid-19.
Ini susulan penularan video berdurasi 32 saat memaparkan sekumpulan individu ditempatkan di stadium berkenaan.
Pemangku Ketua Polis Selangor, Datuk Arjunaidi Mohamed berkata, berita palsu itu disebarkan berikutan dikatakan berpunca kesesakan Hospital Sungai Buloh yang tidak dapat menampung jumlah pesakit Covid-19.
“Berita itu palsu dan tidak benar sama sekali.
“Masyarakat diminta bertenang dan diingatkan agar tidak mudah terpengaruh dengan sebarang bentuk berita palsu yang disebarkan oleh pihak yang tidak bertanggungjawab,” katanya dalam kenyataan di sini hari ini.
Beliau menegaskan perbuatan sebegini boleh mencetuskan suasana panik, tidak harmoni serta boleh mengugat ketenteraman awam.

Justeru, orang awam boleh mendapatkan
pengesahan daripada pihak berkuasa terlebih dahulu tentang sesuatu isu atau berita. – K! ONLINE


Dua pos kawalan PGA kembali beroperasi
Oleh ROHANA MOHD. NAWI

27 Disember 2020, 7:35 pm
RANTAU PANJANG – Pasukan Gerakan Am (PGA) Batalion 7 hari ini bergotong-royong membersihkan dua daripada enam pos kawalan yang tenggelam dalam kejadian banjir pada minggu lalu.
Gotong-royong itu melibatkan seramai 30 orang pegawai dan anggota di Pos Ibrahim Pencen dan Sharifah selepas air Sungai Golok yang melimpah di kawasan itu surut sepenuhnya hari ini.
Pegawai Pemerintah PGA Batalion 7, Suprintendan Azhari Nusi berkata, bagaimanapun, pos kawalan di Jeram Perdah di sini dan Pengkalan Kubor, Tumpat masih belum dapat digunakan berikutan banjir di kawasan itu masih belum surut sepenuhnya.
“Saya telah mengarahkan semua pegawai dan anggota yang terlibat dengan Ops Benteng Covid agar membantu kerja-kerja membersih di semua pos yang terjejas dengan banjir.
“Bagi pos yang sudah pulih daripada banjir, ia akan beroperasi semula demi menjaga keselamatan sempadan negara,” katanya ketika dihubungi Kosmo! hari ini.
Menurut Azhari, anggota yang dipindahkan ketika banjir baru-baru ini akan kembali bertugas semula di pos kawalan masing-masing.

Beliau berkata, gotong royong akan dilakukan di pos kawalan lain dalam masa terdekat selepas air surut sepenuhnya.
Katanya, PGA juga akan terus memantau keadaan air Sungai Golok dari masa ke semasa jika berlaku gelombang ketiga banjir selepas ini.. – K! ONLINE


Dakwaan rompakan kedai perabot disah palsu
Oleh NORADILA MAHAMAD

27 Disember 2020, 5:59 pm
KUALA TERENGGANU – Polis menafikan dakwaan kononnya berlaku tiga kes rompakan melibatkan kedai perabot di daerah ini baru-baru ini.
Timbalan Ketua Polis Daerah Kuala Terengganu, Superintendan Suffian Sulaiman mengesahkan dakwaan yang tular menerusi aplikasi WhatsApp berkenaan adalah palsu.
“Setakat ini, tiada laporan (berhubung kes rompakan kedai perabot) diterima,” katanya ketika dihubungi Kosmo! di sini hari ini.
Suffian mengulas penyebaran dakwaan kononnya tiga kedai perabot di sekitar Kampung Gong Pauh dan Wakaf Mempelam di sini telah dirompak baru-baru ini.
Berdasarkan mesej yang tular menerusi aplikasi WhatsApp tersebut, geng perompak tersebut dikatakan bersenjatakan pisau atau golok.
Dakwanya, modus operandi yang kononnya kumpulan penjenayah berkenaan ialah menyamar sebagai peminta sedekah atau wakil pertubuhan anak yatim untuk meminta sumbangan.

Mesej itu kemudiannya meminta penduduk di Kampung Gong Pauh dan Wakaf Mempelam agar berhati-hati. – K! ONLINE


Terbunuh kereta langgar pokok
Oleh MOHAMAD FAHD RAHMAT

27 Disember 2020, 5:53 pm
BATU PAHAT – Seorang pekerja kedai pendingin hawa terbunuh selepas Proton Wira dipandu hilang kawalan dan merempuh pokok di Kilometer 26 Jalan Kluang-Ayer Hitam, Batu Pahat awal pagi tadi.
Menurut Ketua Polis Daerah Batu Pahat, Asisten Komisioner Ismail Dollah, mangsa seorang lelaki berusia 22 tahun disahkan meninggal dunia selepas dikejarkan ke Hospital Sultanah Nora Ismail (HSNI) akibat parah pada kepala.
“Hasil siasatan awal di tempat kejadian, mendapati kemalangan dipercayai berlaku apabila pemandu Proton Wira seorang diri datang dari arah Parit Raja menghala ke Ayer Hitam.
“Apabila sampai di tempat kejadian kereta dipandu melanggar pokok yang berada di bahu kanan jalan. Akibat pelanggaran tersebut, mangsa telah mengalami kecederaan parah dan dihantar ke Hospital Batu Pahat oleh pihak ambulans.
“Mangsa disahkan meninggal dunia di bilik kecemasan Hospital Sultanah Nora Ismail Batu Pahat pada 7 pagi,” katanya dalam satu kenyataan di sini hari ini.
Beliau berkata, kemalangan berlaku di jalan lurus dengan permukaan jalan sedikit basah.

“Siasatan dijalankan di bawah Seksyen 41(1) Akta Pengangkutan Jalan (APJ) 1987. Siasatan lanjut masih diteruskan.
“Polis menasihat semua penguna jalanraya supaya lebih berhati-hati tetutama waktu malam hari dan dalam keadaan hujan utamakan keselamatan,” katanya.-K! ONLINE


1,196 kes baharu, satu kematian direkod
Oleh SITI A'ISYAH SUKAIMI

27 Disember 2020, 6:40 pm
PUTRAJAYA – Sebanyak 1,196 kes baharu dilaporkan hari ini menjadikan jumlah kes positif Covid-19 di Malaysia sebanyak 105,096 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, terdapat lima kes import yang mendapat jangkitan dari luar negara manakala, sebanyak 1,191 kes penularan tempatan.
“Selain itu, sebanyak 997 kes sembuh dilaporkan menjadikan jumlah kumulatif kes pulih sepenuhnya daripada Covid-19 sebanyak 84,411 kes.
“Satu lagi kes kematian Covid-19 direkod membabitkan seorang lelaki berusia 71 tahun di Sabah iaitu jenazahnya dibawa ke Hospital Queen Elizabeth, Kota Kinabalu menjadikan sebanyak 452 kes kematian di Malaysia,” katanya dalam satu kenyataan akhbar di sini hari ini.
Ujarnya, terdapat 111 kes positif dirawat di Unit Rawatan Rapi dengan 50 kes memerlukan bantuan pernafasan. – K! ONLINE


Remaja dikhuatiri lemas masih belum ditemui
Oleh ROHANA MOHD. NAWI

27 Disember 2020, 10:30 pm
KOTA BHARU – Seorang pelajar tingkatan tiga dikhuatiri lemas ketika dia sedang bermandi-manda bersama rakan-rakannya di Sungai Kelantan dekat Kampung Tikat Banggol di sini petang tadi.
Mangsa, Amirul Mukminin Mohd. Izuha, 15, dipercayai lemas di kawasan itu kira-kira pukul 6.30 petang.
Ketua Polis Daerah Kota Bharu, Asisten Komisional Abdul Rahim Daud berkata, sehingga kini, mangsa masih belum ditemui apabila operasi mencari dan menyelamat dihentikan kira-kira pukul 7.20 petang dan akan disambung semula pagi esok.
“Polis menerima panggilan daripada orang awam kira-kira pukul 6.35 petang yang melaporkan mengenai kejadian itu.
“Selepas menerima maklumat, anggota polis dan bomba bergegas ke lokasi kejadian untuk untuk menjalankan operasi menyelamat mangsa,” katanya ketika dihubungi Kosmo! hari ini.
Abdul Rahim berkata, siasatan awal, mendapati mangsa dipercayai mandi bersama beberapa rakannya di sungai berkenaan.

Katanya, mangsa dipercayai lemas sebelum rakan-rakannya cuba untuk menyelematkannya namun gagal.
Sehubungan itu, Abdul Rahim meminta orang ramai agar mengawal pergerakan anak-anak ketika musim banjir bagi mengelakkan sebarang kejadian yang tidak diingini. – K! ONLINE


[VIDEO] Neelofa nafi kahwin senyap-senyap di Kelantan
Oleh NUR EMIRA SAIZALI

27 Disember 2020, 8:07 pm
PETALING JAYA – Pengacara dan usahawan terkenal, Neelofa menafikan spekulasi netizen yang mendakwa dia dan Haris Ismail sudah bernikah di Kelantan seperti yang tular dalam media sosial sejak semalam.
Pemilik nama penuh Noor Neelofa Mohd. Noor, 31, menerusi satu kenyataan memberitahu tiga andaian yang tersebar luas dalam media sosial sejak semalam adalah tidak benar sama sekali.
“Alhamdulillah, seperti yang anda lihat sekarang saya berada dalam keadaan baik, dan kesihatan yang terbaik. Saya berharap agar semua pihak dapat mendoakan kesihatan saya.
“Manakala, dakwaan saya memindahkan sejumlah wang yang agak banyak kepada Haris adalah tidak benar sama sekali.
“Ketiga, kononnya saya telah pun melangsungkan perkahwinan dan telah dinikahkan oleh bapa saya sendiri di Kelantan juga tidak benar,” katanya.
Gambar adik-beradik Neelofa bersama PU Riz dikatakan ketika bertunang atau dirisik baru-baru ini.
Dalam pada itu, pelakon filem Pilot Cafe itu juga berharap agar semua pihak tidak mempercayai segala tuduhan yamg dilemparkan terhadapnya secara melulu.

Sementara itu, berkaitan isu hubungannya bersama Haris yang dikatakan berantakan, bekas Dewi Remaja 2009/2010 itu memaklumkan dia menyerahkan segala urusan kepada kedua belah keluarga.
Berita berkaitan https://www.kosmo.com.my/2020/12/27/netizen-pula-dedah-neelofa-pu-riz-nikah-senyap-senyap-di-kelantan/
“Apa yang mampu saya katakan, keluarga saya, dan keluarga Haris, kini dalam proses perbincangan untuk mencari titik penyelesaian. Bagi saya, adalah lebih baik jika perkara ini diuruskan oleh keluarga kedua-dua belah pihak.
Saya juga ingin mengambil kesempatan yang ada, ingin memohon maaf kepada pihak keluarga saya, keluarga Haris untuk segala perkara yang berlaku. Saya pasti, tiada siapa yang mahu berada dalam keadaan sebegini, lebih-lebih lagi kami masih belum pun ada apa sebarang ikatan,” katanya lagi.
Neelofa menafikan sekeras-kerasnya tiga dakwaan orang ramai sebelum ini.
Dalam pada itu, Neelofa juga berterima kasih terhadap keluarganya atas semua sokongan yang diberikan.
“Kepada keluarga saya, terima kasih yang tidak terhingga ingin saya ucapkan. Sokongan, kasih sayang yang ditunjukkan, teguran yang diberikan, saya hargai dengan setulus hati, ” katanya lagi.
Sehingga kini, Haris atau nama sebenarnya Haris Ismail, 25, masih tidak mengeluarkan sebarang kenyataan berhubung dakwaan hubungannya dengan Neelofa yang dikatakan retak menanti belah.
Berita berkaitan https://www.kosmo.com.my/2020/12/26/hubungan-neelofa-haris-berantakan/
Terdahulu, hubungan Neelofa dan Haris didakwa sedang retak menanti belah apabila adik-beradik selebriti popular itu asyik berkongsi status berbaur sindiran dipercayai ditujukan kepada Haris.
Bukan sahaja dikatakan sudah putus tunang, penggunaan minyak pengasih dan sudah bernikah antara topik hangat yang menjadi perbualan netizen dalam media sosial berhubung isu hubungan Neelofa dan Haris yang dikatakan berantakan sejak semalam.
Neelofa juga didakwa netizen telah bernikah di Kelantan berwalikan bapa kandungnya sendiri iaitu Mohd. Noor.
Lebih menguatkan spekulasi, ibu Neelofa, Datin Noor Kartini dan adik-beradiknya yang lain bertindak memadam gambar-gambar sekitar majlis merisik duta Lancome Asia Tenggara itu.
Bahkan, mereka juga bertindak untuk tidak lagi mengikuti PU Riz dalam laman Instagram.
Spekulasi tentang keretakan hubungan mereka juga tercetus selepas beberapa ahli keluarga Neelofa memuat naik kenyataan yang berbaur sindiran yang didakwa ditujukan kepada pendakwah bebas itu.
Kosmo! pada 1 November lalu melaporkan Neelofa dirisik oleh keluarga PU Riz di kediaman keluarga pelakon filem Pilot Cafe itu dan dijangka bakal mendirikan rumah tangga pada bulan Mac 2021. – K! ONLINE


Maut tergelincir dalam kolam di tempat kerja
Oleh NOR AINNA HAMZAH

27 Disember 2020, 6:09 pm
REMBAU – Seorang pekerja penyelenggaraan maut selepas dipercayai tergelincir ke dalam kolam di tempat kerjanya di sebuah kilang ayam di Kampung Gebok, Mantin semalam.
Dalam kejadian berkenaan, mangsa, Shahrun Nizam Mohamad Norman, 25, disahkan maut oleh pasukan paramedik yang tiba di lokasi kejadian selepas mayatnya ditemui di dasar kolam oleh pasukan bomba.
Menurut Ketua Balai Bomba dan Penyelamat Mantin, Penolong Kanan Penguasa Bomba, Mohd Hidayat Basly, pasukannya bergegas ke lokasi kejadian sebaik menerima panggilan pada pukul 10.36 malam dan tiba di lokasi pada pukul 10.43 malam.
“Kita menerima maklumat terdapat seorang lelaki terjatuh ke dalam kolam yang terdapat di kilang berkenaan. Kita menggunakan Grippling Iron untuk mencari mangsa.
“Portable pump juga digunakan untuk mengepam air keluar dari kolam yang dianggarkan berkeluasan setengah padang bola dan sedalam 2.5 meter,” katanya ketika dihubungi dekat sini tadi.
Menurutnya, keadaan cuaca semasa itu hujan dan mangsa ditemui kira-kira pukul 1.48 pagi.

“Mangsa disahkan maut oleh pasukan paramedik dan diserahkan kepada pasukan polis bagi tindakan selanjutnya.
Sementara itu, ibu mangsa, Samiah Omar, 47, berkata, anak sulongnya itu merupakan seorang anak yang sangat baik, rajin serta pantas menghulurkan bantuan sekiranya diminta.
“Minta tolong apa sahaja mesti along buat, tak pernah menolak.  Walaupun masih sedih dengan kejadian ini saya bersyukur apabila urusan pengebumian arwah dapat berjalan dengan lancar walaupun di hari cuti hujung minggu.
“Selesai bedah siasat terus mandi, dikafankan dan disolatkan sekali di hospital sebelum di bawa ke Masjid Kariah Chengkau Ulu untuk disolatkan sekali lagi selepas solat Zuhor,” katanya ketika ditemui di Tanah Perkuburan Batu 24 dekat sini tadi.
Samiah berkata, dia dan suami,  Mohamad Norman Bajuri, 48, bergegas ke tempat kerja anaknya dari Chengkau ke Nilai selepas solat Maghrib semalam (kelmarin) setelah menerima pesanan WhatsApp dari menantu mereka, Zakiroh Ahmad Sabri, 27, kira-kira pukul 6.30 petang.
Menurutnya, menantunya yang bekerja di kilang yang sama mulai berasa tidak sedap hati apabila suaminya masih belum lagi pulang pada lewat petang.
“Menantu meminta berpatah balik ke tempat kerja kerana ternampak sebuah kereta dengan lampu masih dihidupkan.  Bila kami sampai di lokasi dimaksudkan memang ada kereta anak kami dan pihak pengurusan kilang menghubungi pasukan bomba bagi mendapatkan bantuan.
Arwah meninggalkan seorang balu dan anak perempuan berusia dua tahun. – K! ONLINE


Motosikal dipakaikan pelitup muka, bimbang dijangkiti Covid-19
Oleh KOSMO!

27 Disember 2020, 7:34 pm
JAKARTA – Seorang remaja di Indonesia  ditahan polis apabila memakaikan motosikalnya dengan pelitup muka dan tidak mengenakannya pada diri sendiri.
Menerusi satu kemas kini akaun Instagram @tante_rempong_official, seorang pegawai polis menahan remaja lelaki itu ketika sekatan jalan raya.
Polis itu bertanya kepada remaja itu alasan tidak memakai pelitup muka seperti yang diarahkan oleh kerajaan.
“Mana pelitup muka anda?” tanya pegawai itu.
Remaja itu tanpa berlengah menunjukkan pelitup muka yang diletakkan pada lampu depan motorsikalnya.
Menurutnya, dia tidak memakai pelitup muka kerana mahu ke rumah rakan yang tidak jauh dari situ dan meletakkan pelitup muka di lampu motosikal.

Tindakan remaja itu mengundang rasa geli hati netizen yang memuji reaksi spontannya bila berhadapan dengan polis.
“Bagus budak ini, dia tahu motosikalnya lebih tua jadi risiko jangkitan koronavirus lebih tinggi,” komen seorang pengguna.
“Ini contoh tuan yang lebih sayang motosikal berbanding diri sendiri,” ujar seorang lagi. – Agensi


Lima individu dipercayai racun mati sembilan anjing liar
Oleh MUHAMAD TARMIZE MOHD NOR

27 Disember 2020, 7:31 pm
IPOH – Sembilan ekor anjing liar ditemui mati di sekitar kawasan kilang di Puncak Jelapang di sini pada Khamis lalu dan kelmarin dipercayai diracun lima individu tidak bertanggungjawab.
Timbalan Ketua Polis Daerah Ipoh, Superintendan Mohamad Nordin Abdullah berkata, pihaknya menerima satu laporan berkaitan kejadian tersebut daripada seorang wanita yang berusia 40 tahun yang merupakan penduduk setempat.
“Dua daripada sembilan bangkai anjing liar tersebut ditemui di hadapan rumahnya kira-kira pada pukul 10 malam Khamis lalu.
“Tujuh lagi bangkai haiwan berkenaan ditemui di belakang kilang keesokannya dan dia percaya semua anjing tersebut diracun,” katanya ketika dihubungi hari ini.
Tambah Mohamad Nordin, wanita tersebut juga sebelum itu mendakwa melihat lima kelibat lelaki berada di lorong berhampiran rumahnya namun dia tidak mengetahui apa yang dilakukan mereka di situ.
Katanya, laporan polis dibuat untuk keselamatan diri wanita berkenaan dan langkah berjaga-jaga untuk penduduk setempat.

“Kes itu disiasat mengikut Seksyen 428 Kanun Keseksaan kerana melakukan khianat dengan membunuh atau mencacatkan haiwan,” katanya.
Sementara itu, Persatuan Haiwan Terbiar Malaysia (SAFM) dalam satu kenyataan di Facebooknya mengutuk tindakan tidak bertanggungjawab yang dilakukan sekumpulan individu tersebut.
Katanya, tindakan meracun mati haiwan berkenaan tidak akan menyeleaikan masalah kejiranan malah ia tindakan yang menyalahi undang-undang.
“Individu yang melakukan perbuatan tersebut boleh dikenakan tindakan di bawah Seksyen 31 Akta Kebajikan Haiwan 2015 yang boleh didenda sehingga RM100,000 atau penjara sehingga tiga tahun atau kedua-duanya sekali.
“SAFM meminta kerjasama saksi untuk tampil membantu siasatan dan kami akan berusaha menegakkan keadilan buat anjing-anjing ini,” katanya. – K! ONLINE


Pelajar pijak kad laporan kemajuan untuk hasilkan kandungan TikTok
Oleh KOSMO!

27 Disember 2020, 7:54 pm
JAKARTA – Lima pelajar di Indonesia yang membuat kandungan TikTok dengan memijak kad laporan kemajuan bernasib baik apabila hukuman buang sekolah ditarik balik oleh pihak pentadbiran.
Pelajar Sekolah Menengah Pertama (SMPN) 1 Suele di Lombok Timur, wilayah Nusa Tenggara Barat itu berasa kesal atas perbuatan mereka.
Menurut portal berita Suara.com semalam, keputusan itu dibuat selepas Badan Perlindungan Anak (LPA) dan Pegawai Pendidikan Nusa Tenggara Barat (NTB), Joko Jumadi berbincang dengan pengurusan sekolah.
Hasil perbincangan yang berlangsung dalam suasana agak tegang itu menyaksikan SMP 1 Suela Lotim bersetuju menarik balik hukuman buang sekolah lima pelajar berkenaan.
“Syukur, ada jalan penyelesaian. Pihak sekolah membatalkan keputusan untuk membuang lima pelajar itu,” kata Joko.
Terdahulu, Pegawai Perhubungan SMPN 1 Suele, Saprin memberitahu, pihak sekolah telah memanggil ibu bapa pelajar terbabit dan menjelaskan bahawa anak-anak mereka dibuang sekolah kerana melanggar peraturan.

Tindakan lima pelajar sekolah menengah memijak kad laporan dan memuat naik rakaman tersebut di media sosial itu juga telaah mencemarkan nama baik sekolah.
Namun, sesetengah ibu bapa pelajar terbabit membantah anak mereka dibuang sekolah kerana pihak sekolah sepatutnya memberi amaran terlebih dahulu.
Semua pelajar itu juga menyesali perbuatan mereka dan memohon maaf kepada pihak sekolah.
Anun, 47, yang merupakan ibu kepada salah seorang pelajar itu berkata, anaknya tidak berhenti menangis selepas menerima hukuman itu.
“Mengapa ini salah anak saya sedangkan dia hanya mangsa penggunaan telefon bimbit.
“Sepatutnya ibu bapa diberitahu terlebih dahulu. Adakah cara ini paling bijak boleh dibuat oleh pihak sekolah?” katanya kepada Beritabali.com, baru-baru ini.
Seorang pelajar yang memijak kad laporan tersebut dan dikenali sebagai BB berkata, mereka malu dan menyesali perbuatan tersebut.– Agensi


Aliran trafik menuju ibu negara dijangka sesak petang ini
Oleh MOHD RIDZAUDDIN ROSLAN

27 Disember 2020, 5:16 pm
PETALING JAYA- Beberapa laluan utama menuju ibu negara dijangka mengalami peningkatan aliran trafik bermula petang ini berikutan warga kota mula kembali selepas bercuti di kampung masing-masing.
Peningkatan itu dijangka berlaku bermula pukul 6 petang ini sehingga malam selepas warga kota mula tiba dari lokasi masing-masing termasuklah utara, selatan dan pantai timur.
Menurut jurucakap Lembaga Lebuhraya Malaysia (LLM), peningkatan aliran trafik dijangka berlaku di beberapa kawasan utama seperti laluan di Bentong menuju Karak.
“Aliran trafik juga dijangka meningkat di kawasan Sungai Buaya sebelum Plaza Tol Rawang serta di Putera Mahkota hingga Southville,” katanya ketika dihubungi Kosmo! di sini tadi.
Sementara itu, aliran trafik di Lebuh Raya Utara Selatan E1 mula perlahan dan berlaku kesesakan di beberapa kawasan khususnya di Pulau Pinang dan Perak.
“Laluan itu antaranya dari Permatang Pauh menuju Juru, Bukit Tambun ke Jawi, Hentian Rehat dan Rawat (RNR) Sungai Perak ke Terowong Menora dan Ipoh ke Gopeng.

“Di E2 pula, kesesakan berlaku di Simpang Empat ke Hentian Sebelah Pedas Linggi selain laluan menuju ke Pedas Linggi,” ujarnya. -K! ONLINE


Dua beradik sesat ketika mendaki
Oleh DIYANATUL ATIQAH ZAKARYA

27 Disember 2020, 4:15 pm
MELAKA – Dua beradik masing-masing berusia 28 dan 37 tahun diselamatkan sepasukan bomba selepas sesat ketika mendaki di Bukit Beruang, di sini hari ini.
Menurut Komander Operasi dari Balai Bomba dan Penyelamat Ayer Keroh, Penguasa Bomba Muhamad Talib, panggilan kecemasan diterima pada pukul 1.11 petang.
Katanya, sepasukan 10 anggota bersama-sama sebuah jentera dan Unit Bantuan Perkhidmatan Kecemasan (EMRS) dikejarkan ke lokasi.
“Pasukan bomba tiba di lokasi pada pukul 1.18 petang dan operasi menjejaki mangsa mengambil masa kira-kira satu jam sebelum menemui dua beradik tersebut yang berada dalam keadaan lesu.
“Pasukan bomba bertindak membawa mangsa keluar daripada kawasan hutan berkenaan,” katanya ketika dihubungi di sini hari ini.
Tambahnya, hasil maklumat awal, kedua-dua mangsa dikatakan sesat ketika hendak menuruni puncak bukit.

Katanya, kedua-dua mangsa juga tidak mengalami sebarang kecederaan dan pasukan bantuan beredar selepas memastikan dua beradik itu berada dalam keadaan selamat. – K! ONLINE